title: Punakaartin marssi

text: Laulu esiintyy Väinö Linnan romaanissa "Tuntematon sotilas", jossa sotamies Vanhala laulaa sitä toistuvasti huumoritarkoituksessa, mutta toisessa muodossa kuin yleisesti tunnetut sanat. Siinä kolmannessa säkeistössä lauletaan "byrokraatit kuolevat, vankilat ja tuonela, kuolonportit aukeaa yli onnettoman maan". Edvin Laineen romaanin pohjalta ohjaamassa elokuvassa "Tuntematon sotilas" Punakaartin marssin melodia soi instrumentaalisena muun muassa alkutekstien taustalla, sovitettuna osaksi Ahti Sonnisen säveltämää elokuvamusiikkia.


title: Montignacin dieetti

text: Montignacin dieetti on ranskalaisen Michel Montignacin kehittämä laihdutusruokavalio, joka eroaa vähähiilihydraattisesta ruokavaliosta keskittymällä hiilihydraattien määrän sijasta niiden laatuun sekä siihen, minkä ruoka-aineiden kanssa niitä nautitaan. Se muistuttaa jossain määrin Atkinsin dieettiä ja Zone-dieettiä mutta eroaa niistä pääperiaatteiltaan.


title: Montignacin dieetti

text:
Montignacin dieetti perustuu:
Toisin kuin Atkins, Montignacin dieetti ei ole ketogeeninen dieetti, eli tavoitteena ei ole ketoosi. Ruoan määrää ei rajoiteta millään tavalla. Sen sijaan pääpaino on hiilihydraattien glykeemisellä indeksillä ja insuliinitason seurannalla. Laihtuminen tapahtuu siis säätämällä insuliinitaso veressä sille tasolle, jossa saannon ja kulutuksen suhde maksimoi suhteellisen kulutuksen eikä lipogeneesi käynnisty. Kuten Atkinsissa ja Zonessa, nopeita hiilihydraatteja pyritään välttämään mahdollisimman paljon. Laihtumisnopeus on hitaampaa kuin ketogeenisissä dieeteissä mutta tasaisempaa; Atkinsin erikoisuus on, että paino putoaa kilon-kahden hyppäyksinä parin viikon välein, kun taas Montignacissa paino putoaa tasaisesti.


title: Montignacin dieetti

text: Samoin kuin Atkins, dieetti koostuu eri vaiheista. Montignacin dieetissä on kaksi vaihetta, I-vaihe (vastaa Atkinsin induktiota) ja II-vaihe (vastaa Atkinsin ylläpitovaihetta.


title: Montignacin dieetti

text: Montignacin dieetin perusperiaate on, että vähärasvaista ja vähähiilihydraattista dieettiä noudatetaan eri aikoihin vuorokaudesta, jotta insuliinivaste pysyisi mahdollisimman tasaisena eikä siihen muodostuisi piikkejä, kuten usein tapahtuu vähärasvaisessa ruokavaliossa.


title: Montignacin dieetti

text: Yöpalat eivät ole sallittuja ja myöskään paastoaminen ei kuulu Montignacin menetelmään. Välipalaksi voi syödä hedelmän tai palan juustoa. (Yksinään nautittu rasva ei stimuloi insuliinieritystä, eikä nosta verensokeria eikä siis lihota.)


title: Montignacin dieetti

text: Montignacin mukaan lihominen on haiman toimintahäiriö ja johtuu toisaalta liian voimakkaasta insuliinivasteesta ja toisaalta siitä kehittyvästä insuliiniresistenssistä. Toisilla se johtuu perintötekijöistä, ja taipumus on lapsesta lähtien, toisilla taas se ilmenee iän mukana, kun haimaa jatkuvasti rasitetaan nopeilla, pienimolekyylisillä hiilihydraateilla. Syynä on insuliinivaste, joka on ihmisillä yksilöllinen. Montignacin etuna on se, että siinä ei tarvitse laskea energiasisältöä, toisin kuin vähärasvaisissa dieeteissä, eikä myöskään hiilihydraatteja, toisin kuin esimerkiksi Atkinsin dieetissä. Montignacin menetelmää on suhteellisen yksinkertaista noudattaa perusperiaatteen sisäistämisen jälkeen. Jos insuliiniresistenssi on jo ehtinyt kehittyä, laihtuminen voi olla hyvin hidasta.


title: Montignacin dieetti

text: Montignacin dieetti leimataan usein huuhaaksi, mutta sen toimivuudesta on näyttöä. Vaikka yhdistelyperiaatetta on kritisoitu ja se on leimattu pseudotieteeksi, kyse on kuitenkin insuliinitason säätelystä: syömällä hiilihydraatteja ja rasvaa/proteiineja eri aikoihin elimistön insuliinitasoa kyetään säätelemään ja insuliinivastetta tasapainottamaan. Montignacin etuna ketogeenisiin dieetteihin, kuten Atkinsiin, verrattuna on parempi rasituskestävyys, ja vähärasvaisiin verrattuna se, että laihtuminen tapahtuu lihasmassaa menettämättä.


title: Elba

text: Elba on saari Italian Toscanassa, 20 kilometrin päässä Grosseton kaupungin rannikolta. Se on Toscanan saariston suurin ja Italian kolmanneksi suurin saari Sisilian ja Sardinian jälkeen.


title: Elba

text: Saaren pinta-ala on 224 km² ja asukasluku noin 31 000. Saarella on rantaviivaa 147 kilometriä, ja sen korkein kohta on Monte Capanne 1 019 metrin korkeudessa merenpinnasta.


title: Elba

text: Elban suurimman kaupungin Portoferraion lisäksi saarella sijaitsevat Campo nell'Elban, Capoliverin, Marcianan, Marciana Marinan, Porto Azzurron, Rio Marinan ja Rio nell'Elban kunnat.


title: Elba

text: Saarella louhittiin jo antiikin aikana rautamalmia, ja ensimmäiset kaivokset sinne perustivat etruskit. Tuolloin saari tunnettiin nimellä Ilva. Nykyään saari tunnetaan kuitenkin paremmin paikkana, jonne Napoléon Bonaparte karkotettiin 1814.


title: Crash Bandicoot 3: Warped

text: Crash Bandicoot 3: Warped on Naughty Dogin kehittämä ja Sony Computer Entertainmentin julkaisema tasohyppelypeli. Peli julkaistiin vuonna 1998 PlayStationille. "Warped" on "Crash Bandicoot" -pelisarjan kolmas osa. Pelissä Crash ja tämän sisko Coco yrittävät kerätä voimakristalleja eri aikakausilta aikakoneen avulla estääkseen tohtori Neo Cortexin ja tämän kätyreiden aikeet valloittaa maailma.


title: Crash Bandicoot 3: Warped

text: Peli sai paljon hyvää kritiikkiä ja sitä myytiin maailmanlaajuisesti 7,1 miljoonaa kappaletta.


title: Crash Bandicoot 3: Warped

text: "Crash Bandicoot: Warped" on kaavaltaan samanlainen kuin edeltäjänsä: pelaaja ohjaa Crashia läpi putkilomaisten 3D-tasojen päämääränään saada kentän loppuun piilotettu voimakristalli. Tasot sisältävät useissa eri paikoissa olevia erinäköisiä laatikoita, jotka pelaajan on rikottava. Laatikot rikottuaan pelaaja saa palkinnoksi jalokiven. Tasot sisältävät myös bonusreittejä, joihin pääsee edeltävistä tasoon sijoitettujen leijuvien tasanteiden avulla. Joissain kentissä on myös salaisia reittejä, joissa päämääränä on päästä loppuun piilotetun värillisen jalokiven luo. Pelin keskuspaikka on jättimäinen aikakone (), jonka siirtymähuoneesta () pääsee kaikkiin tasoihin. Tasot on jaettu viiteen eri aikamatkustusalueeseen, joista jokainen sisältää viisi kenttää. Kun pelaaja on saanut alueen jokaisesta tasosta voimakristallin, avautuu pomovastustaso, jossa pelaajan pitää kukistaa Cortexin kätyri. Tämän päihitettyään pelaaja avaa siirtymähuoneen seuraavan alueen tasoineen ja saa myös erikoiskyvyn, joka on käytettävissä koko loppupelin ajan. Siirtymähuoneessa on myös bonusalue, jonka tasot aukeavat keräämällä reliikkejä.


title: Crash Bandicoot 3: Warped

text: Pelin pääkeräilyesineet ovat omenoita muistuttavat wumpa-hedelmät. Niitä on ripoteltu kenttiin sellaisinaan ja laatikoissa. Kun pelaaja saa kerättyä 100 wumpa-hedelmää, hän saa palkinnoksi yhden elämän. Pelin alussa elämiä on vain neljä. Jos Crash saa iskun, osuu vastustajaan tai putoaa rotkoon, pelaaja menettää yhden elämän. Pelaaja voi tosin löytää Aku Aku -naamion, joka suojaa vihollisen iskulta. Tämä ei kuitenkaan suojele rotkoon putoamiselta. Yksi Aku Aku -naamio suojaa yhdeltä iskulta, kahdella pystyy suojautumaan kahdelta iskulta, ja kolmella naamiolla Crashista tulee tilapäisesti vahingoittumaton.


title: Crash Bandicoot 3: Warped

text: Uutta pelissä on se, että Crashin sisko Coco on nyt ensimmäistä kertaa pelattava hahmo. Lisäksi uutta ovat erilaiset kulkuneuvotasot, joissa päästään joko vesiskootterin, moottoripyörän tai lentokoneen ohjaimiin. Jokaisessa kulkuneuvotasossa on eri tavoite kristallin saamiseksi: vesiskootteritasoissa pitää seurata ruudun yläpuolella olevan nuolen näyttämää tietä, moottoripyörätasoissa taas täytyy kisata Cortexin kätyreitä vastaan ja ylittää maalinja ensimmäisenä, ja lentokonetasoissa täyttyy kukistaa tietyt vastustajat. Pelissä on myös tasoja, joissa pääsee sukeltamaan tai ratsastamaan Pura-tiikerillä. Nämä ovat periaatteessa kaikki samanlaisia kuin tasohyppelytasot mutta ne eivät sisällä salaisia tai bonusreittejä.


title: Crash Bandicoot 3: Warped

text: Reliikit ovat myös uusi ominaisuus. Niitä pystyy keräämään palaamalla tasoihin, joista on jo saanut voimakristallin. Tällöin voi pelata aikahaasteen, jossa pitää päästä kentän loppuun mahdollisimman nopeasti. Aikahaastetila käynnistyy, kun kerää tason alussa olevan kellon. Reliikkejä on kolmenlaisia, ja jokaisella on oma aikarajansa jolla sen saa: safiiri (), kulta () ja platina (). Aikahaastetilan aikana kaikki wumpa-hedelmät häviävät tasosta eikä niitä myöskään saa laatikoista. Sen sijaan jotkut laatikot muutuvat keltaisiksi aikalaatikoiksi. Kun aikalaatikon rikkoo, aika pysähtyy niin moneksi sekunniksi, kuin mitä laatikon sivussa oleva luku osoittaa.


title: Crash Bandicoot 3: Warped

text: Crash Bandicoot 3: Warped-pelin tuotanto alkoi tammikuussa 1998, kun Naughty Dogille annettiin vain kymmenen ja puoli kuukautta aikaa saada peli loppuun. Ohjelmoijat Andy Gavin, Stephen White ja Greg Omi loivat kolme uutta kulkuneuvoa peliin, joista kaksi luotiin kolmiulotteisiksi luontoon vesiskootteri ja lentokone tasoiksi. Kolmas uusi kulkuneuvo oli moottoripyörä, joka luotiin ajosimulaattorin tapaan moottoripyörä tasoihin. Jason Rubin selitti että "klassinen" pelityyli säilyi kahden edellisen pelin suosion vuoksi ja jatkoi, että "Olimme luopua tämän tyylisestä pelityylistä, joka merkitsisi sitä, että olisimme hylänneet merkittävän osan pelaajia". Peliin kehiteltiin myös reliikit, jotka antoivat pelaajalle syyn palata takaisin kenttään uudestaan pelin läpäisyn jälkeen.


title: Crash Bandicoot 3: Warped

text: Pelin ääniraidan tuottivat David Bagget ja Mark Mothersbaugh ja Josh Mancell Mutato Muzikalta toimi säveltäjänä. Ääniefektit peliin loivat Mike Gollum, Ron Horwitz ja Kevin Spears jotka olivat Universal Sound Studiolta. Ääninäyttelijöinä pelissä toimivat muun muassa Clancy Brown ja Brendan O'Brien, jotka molemmat tekivät kaksoiroolin, Clancy toimi Cortexina ja Uka Ukana kun Brendan taas näytteli tohtori N. Giniä ja Tiny tiikeriä. Dingodilen äänenä toimi William Hootkins, tohtori N. Tropyn näytteli Michael Ensign ja Aku Akuna oli Mel Winkler. Coco oli hiljennetty tässä pelissä samoista syistä kuin Crash oli aikaisemmin, Naughty Dog ajatteli että pelaajien on helpompi samaistua pelattaviin hahmoihin.


title: Crash Bandicoot 3: Warped

text: Peli jatkuu suoraan viime pelin "in" lopusta, jossa Crash oli kerännyt kaikki jalokivet ja tuhonnut Tri. Cortexin avaruusaseman tohtori Nitrus Brion lasertykillä. Avaruusaseman kappaleet saapuivat Maan ilmakehään ja osuivat Vamppasaarella olevaan temppeliin. Pelaaja näkee omituisen energiapallon singahtavan temppelistä yön pimeyteen. Samaan aikaan Crashin kotona Crash, Coco, Aku Aku ja Polar ovat ulkona, kun ilkeä nauru kantautuu ilmojen halki. Aku Aku tunnistaa äänen ja käskee muita menemään sisälle sanoen, että suuri pahuus on tullut. Temppelistä lähtenyt energiapallo paljastuu ilkeäksi Uka Uka -naamioksi, joka suuntaa avaruuteen pelastamaan Cortexin, jonne tämä oli jäänyt ajelehtimaan avaruusasemansa tuhouduttua. Uka Uka moittii Tri. Cortexia sillä tämä on epäonnistunut jo kahdesti maailmanvalloitussuunnitelmissaan sekä menettänyt kaikki kristallit ja jalokivet. Uka Uka päättää kuitenkin olla tappamatta Cortexia, koska Cortexin epäonnistuminen johti siihen, että temppeliin osunut avaruusaseman kappale vapautti sinne kahlitun Uka Ukan. Ilkeä naamio kertoo varasuunnitelmastaan ja esittelee Cortexille tohtori Nefarious Tropyn. Tropy on keksinyt aikapyörteen, jonka avulla he voivat matkata ajassa ja kerätä kaikki kristallit niiden alkuperäisiltä paikoilta menneisyydessä. Samaan aikaan Crashin kotona Aku Aku kertoo muille siitä, miten hän vuosia sitten vangitsi veljensä Uka Ukan temppeliin tämän väkivaltaisen luonteen takia, ja että koska Uka Uka on nyt vapaana, hänet täytyy pysäyttää. Crash ja kumppanit menevät aikapyörteelle. Aku Aku sanoo, että heidän on löydettävä kristallit ennen Uka Ukaa ja Cortexia.


title: Pertti Palo

text: Pertti Palo (11. marraskuuta 1934 Helsinki – 13. elokuuta 2010 Helsinki) oli suomalainen näyttelijä. Palo esiintyi muun muassa Helsingin kaupunginteatterissa ja Tampereen Teatterissa. Pertti Palo esiintyi pienissä rooleissa elokuvissa "Virtaset ja Lahtiset", "Punainen viiva" ja "Tulipunainen kyyhkynen" sekä monissa Spede Pasasen elokuvissa.


title: Pertti Palo

text: Hänen isänsä oli näyttelijä Tauno Palo, äitinsä näyttelijä Sylvi Palo ja veljensä näyttelijä Martti Palo. Näyttelijä Jukka-Pekka Palo on Pertti Palon velipuoli. Palo oli naimisissa näyttelijä Ritva Valkaman kanssa. Kaksi heidän kolmesta tyttärestään on myös näyttelijöitä: Sanna-Kaisa ja Maiju.


title: Pertti Palo

text: Pertti Palo on haudattu Malmin hautausmaalle Helsinkiin.


title: Crash Bandicoot (videopeli)

text: Crash Bandicoot on vuonna 1996 PlayStationille julkaistu "Crash Bandicoot" -pelisarjan ensimmäinen peli. Pelissä pitää edetä saarelta saarelle ratoja pitkin. Pelin lajityyppi on tasohyppely. Kun on selvittänyt tietyn määrän tasoja, pitää voittaa loppuvastus.


title: Crash Bandicoot (videopeli)

text: Peli alkaa siitä, kun Crashin arkivihollinen, Tohtori Neo Cortex ja Tohtori Nitrus Brio yrittävät tehdä Crashistä Cortexin mutanttiarmeijan kenraalia. Crash pääsee kuitenkin karkaamaan laboratoriosta, mutta hänen tyttöystävänsä Tawna jää vangiksi. Crash yrittää tehdä lopun Cortexin ilkeistä suunnitelmista valloittaa maailma ja päättää samalla pelastaa Tawnan. Pelin ensimmäisellä tasolla (N. Sanity Beach) Crash löytyy makaamasta mahallaan rantahietikossa.


title: Crash Bandicoot (videopeli)

text: "Crash Bandicoot" sai kriitikoilta hyvän vastaanoton. Nykyisin se lukeutuu PlayStationin ostetuimpiin peleihin.


title: Crash Bandicoot (videopeli)

text: "Crash Bandicoot" on tasohyppelypeli, jossa pelaaja kontrolloi Crash Bandicootia, jonka täytyy matkata kolmen saaren läpi tuhotakseen hänen luojansa Tohtori Neo Cortexin ja pelastaakseen tyttöystävänsä Tawnan. Peli jakaantuu tasoihin, jotka pelaajan täytyy suorittaa yksi kerrallaan. Pelaajalla on tietty summa ”elämiä”, joita voi pelin edetessä kerätä lisää. Crash voi kerätä elämiä joko keräämällä ”lisäelämän” (Crashin pään näköinen) tai 100 wumpa-hedelmää. Elämiä menettää, jos vihollinen saa iskun Crashiin, jos jokin este osuu Crashiin (kuten esimerkiksi seiväs ansa,) jos Crash räjäyttää TNT-laatikon liian lähellä eikä Crashilla ole Aku Akua suojelemassa missään näissä kolmessa tilanteesa. Elämän menettää aina suoraan jos Crash putoaa veteen, rotkoon tai saaste-mönjään. Jos kaikki elämät menetetään, peli loppu mutta peliä voi silti kuitenkin jatkaa valitsemalla "continue." Tämä vaihtoehto antaa pelaajalle neljä elämää ja tuo pelaajan takaisin karttanäkymään. Taso on se jolla pelaaja menetti viimeisen elämänsä.


title: Crash Bandicoot (videopeli)

text: Crashilla on kyky hypätä ilmaan ja laskeutua vihollisen päälle, niin että se tuhoutuu. Crash voi voittaa vastuksia myös pyörimällä. Crash voi avata myös laatikoita näillä tavoilla. Tietyistä laatikoista voi löytää noitatohtorin (Aku Aku) naamarin, joka suojelee Crashia vihollisen ja ansojen iskuilta tai TNT-laatikon räjähdykseltä. Yksi Aku Aku suojelee yhdeltä iskulta, kaksi suojelee kahdelta iskulta ja kolmas tekee Crashista lyhyeksi aikaa voittamattoman. Huomaa kuitenkin että jos Crash putoaa rotkoon, veteen tai saaste-mönjään, ne tappavat Crashin aina riippumatta onko Crashilla Aku Aku vai ei. Jos näin käy: Crash menettää kaikki Aku Aku naamarit joita hänellä oli kerättynä siinä vaiheessa. Jos Crash kuolee liian monta kertaa samalla tasolla päättämättä kuitenkaan peliä, hän saa avukseen yhden ilmaisen Aku Akun. Check Point () -laatikot sallivat jatkamaan peliä jossa viimeisin Check Point -laatikko on avattu. Lisäelämä laatikot ovat Crashin kasvoilla merkitty laatikko josta Crash voi saada yhden lisäelämän. Lähes kaikista muista laatikoista voi saada ainoastaan wumpa-hedelmiä.


title: Crash Bandicoot (videopeli)

text: Pelissä on kolme eri saarta, jotka sijaitsevat Australian rannikolla: N. Sanity Island, Wumpa Island (nimetty vasta pelissä "Crash of the Titans") ja Cortex Island, joilla Crash seikkailee. Pelissä on itse pelinäkymän ohella myös karttanäkymä, jossa valitaan taso.


title: Crash Bandicoot (videopeli)

text:
Pelin ALPHA versiossa on paljon eroa pelin lopulliseen versioon verrattuna esim: bonustasot ovat hiukan erilaisia kuin pelin lopullisessa versiossa, pelin alkuvalikko
on erilainen, kartta on erilainen, pelissä on muutama kenttä, jotka on poistettu lopullisesta versiosta suuren vaikeustason takia. Kuitenkin piilotettu kenttä Stormy Ascent ei ole kokonaan poistettu ja on edelleen pelilevyllä ja vain pelattavana GameShark huijauskoodilla.


title: Crash Bandicoot (videopeli)

text: Bonuskierrokset (Bonus Round, mutta tunnetaan myös nimellä "bonustasot") ovat lyhyen pituisia tasoja, joihin voi päästä keräämällä Tawna-, Brio- ja/tai Cortex-merkkejä tiettyjen tasojen aikana. Niissä on yleensä laatikoita, joista on mahdollista saada lisää elämiä ja wumpa-hedelmiä, voittaa avaimia "piiloitettuihin tasoihin" ja nostaa pelin suoritus prosenttia. Jos Crash putoaa tai kuolee kesken bonuskierroksen hän menettää kaiken minkä on kerännyt bonustasolla, muttei menetä elämää. Tawna- bonustaso merkkejä saa vain ja ainoastaan "?" laatikoista. Brio- ja Cortex-merkkejä voi saada muistakin kun vain ”?”-laatikoista. Bonustasoissa ei ole vihollisia muttei myöskään Aku Aku-laatikoita. Bonustasot ovat seuraavanlaisia:


title: Crash Bandicoot (videopeli)

text: - "Tawna" bonustasot pelataan korkealla puissa. Ne eivät sisällä paljoa TNT-laatikoita ja riski kuolemiseen tai putoamiseen muutamaa viimeistä lukuun ottamatta on melko pieni. Tawna odottaa aina tason loppupäässä. Jos Tawna- bonustason suorittaa loppuun niin ettei kaikkia laatikoita ole hajotettu, mitään erityistä ei tapahdu. Tässä tapauksessa, Bonustasoon pitää palata jos haluaa suorittaa koko pelin sata-prosenttisesti. Jos pelaaja hajottaa kaikki laatikot bonustasossa, palkintoina on kaksi pelin suoritus prosenttia (2%) ja tilaisuus tallentaa pelin edistyminen. Tämän jälkeen: Tawna bonuskierrokselle ei voi enää palata uudelleen.


title: Crash Bandicoot (videopeli)

text: - "Brio" bonustasot pelataan kristalli kaivoksilla. Tasot sisältävät tavallisesti paljon TNT laatikoita ja riski pudota tasolta on suuri, mutta ne sisältävät runsaasti lisäelämä-laatikoita. Näissä tasoissa täytyy reagoida ja älytä nopeasti miten voi edistyä jatkuvasti, koska jos pysähtyy tai tekee virheen edtessään, häviää hyvin mahdollisesti. Jos pelaaja suorittaa bonustason loppuun, (oli kaikki laatikot tuhottu tai ei) mitään erityistä ei tapahdu. Tosin kuin Tawna- ja Cortex- bonustasot, Brio bonustasoihin voi palata milloin vain keräämällä kyseiseltä tasolta kaikki 3 Brio- merkkiä uudelleen.


title: Crash Bandicoot (videopeli)

text: - "Cortex" bonustasot pelataan keskiaikaisessa linnassa. Tasot ovat suhteellisen samanlaisia kuin Brio- bonustasot ja lähes yhtä vaikeita eli kannattaa edetä nopeasti ja jatkuvasti eikä kannata pysähtyä, mutta tasot sisältävät vähemmän lisäelämä ja/tai Wumpa-laatikoita. Jos pelaaja suorittaa tason läpi, (oli kaikki laatikot tuhottu tai ei) pelaaja tapaa Cortexin, joka antaa kulta-avaimen ja lentää sitten pois. Näillä avaimilla voi päästä "salaisiin tasoihin" joista pitää saada timantit, jos haluaa suorittaa koko pelin sata-prosenttisesti. Pelaajaa saa myös lisäksi mahdollisuuden tallentaa edistymisensä ja avaimen arvon verran pelin suoritus prosenttia. Tämän jälkeen ihan niin kuin Tawna bonustasoissa: Cortex bonuskierrokselle ei voi enää palata uudelleen.


title: Crash Bandicoot (videopeli)

text: Tarinan päähenkilö ja pelattava hahmo on Crash Bandicoot, mutatoitu tasmanianjuovapussimäyrä, jonka täytyy pelastaa hänen tyttöystävänsä, Tawna. Päävastus on Tohtori Neo Cortex, hullu tiedemies, jonka tarkoituksena on vallata maailma hänen mutatoitujen eläimiensä avulla. Cortexin apulainen Tohtori Nitrus Brio on Evolvo-säteen keksijä joka nähdään usein sekoittelevan kemikaalejaan yhteen. Hän käyttää näitä aseenaan, kun hän kohtaa Crashin. Crashin ihastus on Tawna, naispuolinen pussimäyrä. Matkan aikana Crashia auttaa vanhan noitatohtorin henki, Aku Aku, joka on hajonnut maskiksi. Pomohenkilöinä pelissä toimii Cortexin lisäksi Papu Papu, ylipainoinen ja huonotuulinen intiaaniheimon päällikkö; Ripper Roo, mielisairas mutanttikenguru; Koala kong, lihaksikas mutta tyhmä mutanttikoala ja Pinstripe Potoroo, Cortexin henkivartija joka käyttää konepistoolia.


title: Crash Bandicoot (videopeli)

text: "Crash Bandicoot" sijoittuu kolmeen Kaakkois-Australiassa sijaitsevaan saareen, jotka omistaa hullu tiedemies Tohtori Neo Cortex. Cortexin apuna toimii hänen vanha ystävänsä Tohtori Nitrus Brio. N.Brio loi Evolvo-säteen, jolla he kehittävät mutantteja, joilla on mahtavat voimat. Yksi heidän kokeilustaan oli rauhaisa pussimäyrä Crash, jonka Cortex suunnitteli olevan mutanttiarmeijan johtaja. Kun koe aiottiin viimeistellä Cortex Vortex -laitteen avulla, jokin kuitenkin meni vikaan ja Crash pääsi karkuun hyppäämällä linnan ikkunasta ulos. Tämän seurauksena Cortex loi toisen Bandicootin, Tawnan.


title: Crash Bandicoot (videopeli)

text: Crashin vankeusaikana hän oli ihastunut Tawnaan. Crash päätti peitota Cortexin, puhdistautua saastuneisuudelta ja pelastaa Tawna. Rannikolta Crash matkaa läheiseen viidakkoon ja kiipeää jättiläispuisen linnakkeen yli, missä asustelee intiaaniheimo. Crash saapuu intiaaniheimon päällikön majaan, jossa Crash peittoaa päällikkö Papu Papun. Crash pakenee kyläläisiä villisian selässä ratsastaen ja ylittää vastakkaisen linnakkeen muurin. Crash suuntaa Cortexin toiselle saarelle. Toinen saari on ollut kauan hylättynä ja siellä ei ole muuta kuin viidakkoa, liskojen vaivaamaa kaupunkia, lahonneita siltoja korkealla vuoristossa ja raunioituneita muinaisia temppeleitä. Kun Crash ylittää puron, hän joutuu kohtaamaan Cortexin mutantin Ripper Roon, joka asustelee temppelissä vesiputouksessa. Crash voittaa Roon räjäyttelemällä isoja TNT- laatikoita. Hylättyjen kaupunkien, temppeleiden ja lahojen siltojen jälkeen Crash kohtasi toisen Cortexin mutantin, Koala Kongin, jonka Crashin piti peitota suuntaamalla lohkareet Kongia kohti varomalla samalla luolan ylhäältä putoavia TNT-laatikoita. Koala Kongin suojana toimivat kivenlohkareita kuljettavat kärryt. Jos Crash suuntaa kiven kohti kärryjä, ne hajoavat mutta eivät vahingoita Koala Kongia ja Crash joutuu tekemään hyökkäyksen uudestaan. Tämän jälkeen Crash pääsee kolmannelle saarelle.


title: Crash Bandicoot (videopeli)

text: Crash saapuu Cortex Power -voimalaitokselle. Kun Crash ”ylittää” laitokset, hän kohtaa Pinstripe Potoroon. Taistelussa Potoroo käyttää täyteen ladattua konepistoolia. Lopuksi Crash lyö Pinstripen ja Pinstripe ampuu vahingossa ikkunoiden läpi laitossaasteiden konetta. Päästäkseen Cortexin luo Crashin täytyi ylittää laho silta sekä linnan seinä. Hänen täytyy kohdata myös pimeä linnan aula ja monia linnan koneistoja. Seuraavaksi hän saapui Nitrus Brion laboratorioon. Monien vihreiden ja punaisten kemikaalien heittelyn jälkeen, Brio turvautui mutatoimaan itsensä hirviöksi juomalla omaa kemikaaliaan. Crash kuitenkin voitti Brion. Tämän jälkeen Crashin ei tarvinnut ohittaa kuin Cortexin laboratorio ja halli. Hallin päähän voi mennä, jos hyppii timanttien päiden johtamaa reittiä pitkin, mutta se edellyttää kaikkien pelin timanttien saantia. Cortexin ilmalaivalla, Cortex hyökkää Crashin kimppuun plasma-aseellaan, mutta Crash suuntaa eräät Cortexin aseesta lähteneet plasmat (vihreät) häneen ja väistelee muita ammuksia (tumman violetteja ja vaalean sinisiä). Peitottuaan Cortexin, Crash ja Tawna pakenevat palavasta linnasta Cortexin ilmalaivalla.


title: Crash Bandicoot (videopeli)

text: Vaihtoehtoinen loppu on pelin toiseksi viimeisen tason eli hallin loppupäässä. Kun päähän on päässyt, perillä odottaa Tawna. Sitten näytetään kun Tawna ja Crash lentävät korppikotkan selässä pakoon linnasta.


title: Hirvikärpänen

text: Hirvikärpänen eli hirven täikärpänen ("Lipoptena cervi") on täikärpästen ("Hippoboscidae") heimoon kuuluva kaksisiipinen ulkoloinen. Se käyttää ravintonaan hirvieläinten verta.


title: Hirvikärpänen

text: Hirvikärpänen on rotevahko 5–7 millimetriä pitkä, ruskeansävyinen kaksisiipinen hyönteinen. Jotkut yksilöt ovat kellanruskeita, toiset hyvin tumman ruskeita, lähes mustia. Ruumiinrakenne on litteä ja karvainen. Tärkeä tuntomerkki ovat siivet: hirvikärpäsen siivet osoittavat suoraan taaksepäin, eikä niissä erotu tummempia suonia toisin kuin sukulaislajeilla. Kun eläintä katsoo ylhäältä päin, sen imukärsä ja paksut jalat erottuvat selvästi.


title: Hirvikärpänen

text: Hirvikärpänen esiintyy lauhkealla vyöhykkeellä Euroopassa, Siperiassa, Pohjois-Kiinassa, Pohjois-Amerikassa, jonne se levisi Euroopasta tuotujen peurojen mukana sekä Algeriassa.


title: Hirvikärpänen

text: Hirvikärpänen alkoi levitä Suomeen 1960-luvulla kaakosta ja nykyisin se on levinnyt miltei koko maahan aivan poronhoitoalueen rajoille saakka. Ruotsissa hirvikärpästä on tavattu jo 1700-luvulta. Ei tiedetä, miksi hirvikärpäset ovat Suomessa levinneet pohjoisemmaksi kuin Ruotsissa, jossa niitä on ollut yli parisataa vuotta. Hirvikärpäsen voimakkaan lisääntymisen syiksi on esitetty muun muassa runsasta hirvieläinkantaa. On myös arveltu, ettei hirvikärpänen olisikaan Suomessa tulokaslaji, vaan se olisi elänyt alueella aiemminkin ja vain väliaikaisesti hävinnyt hirvikannan voimakkaan pienenemisen takia 1800-luvun lopulla.


title: Hirvikärpänen

text: Hirvikärpäsen isäntäeläin on yleensä hirvi, mutta sitä on tavattu muissakin hirvieläimissä. Hirvikärpänen elää isäntäeläimen karvapeitteessä ja kumpikin sukupuoli imee verta ravinnokseen. Niiden runsain esiintyminen on elokuun puolivälin ja syyskuun lopun välillä, jolloin aikuiset hirvikärpäset kuoriutuvat koteloista. Hirvikärpänen on melko kömpelö lentäjä eikä se yleensä lennä kuin korkeintaan muutamia kymmeniä metrejä suoraviivaisesti hirveksi uskomaansa kohteeseen. Enimmäkseen se oleilee puiden ja kasvuston seassa odottaen, että potentiaalinen isäntäeläin tulee riittävän lentoetäisyyden päähän. Tuuli ja vesisade vaikeuttavat huomattavasti hirvikärpäsen lentosuoritusta ja suunnistusta. Koska hirvikärpänen on huono lentäjä, se ei myöskään parveile metsissä kuten muut kärpäset ja hyttyset. Yleensä hirvikärpänen jättäytyy niille alueille, joihin hirvestä tippuneet kotelot ovat jääneet ja joista aikuiset yksilöt ovat kuoriutuneet.


title: Hirvikärpänen

text: Hirvikärpäsnaaras kantaa sisällään munia, joista kuoriutuvat toukat elävät naaraan sisällä ja koteloituvat valmiina pudotettavaksi maahan esimerkiksi hirven makuupaikoille. Kotelot talvehtivat maassa kunnes niistä kuoriutuu aikuisia yksilöitä elo–syyskuussa. Tarkalleen ei tiedetä, montako jälkeläistä hirvikärpäsnaaras ehtii elämänsä aikana tuottaa, mutta luvun arvellaan olevan korkeintaan muutamia kymmeniä. Hirvikärpänen on varsin poikkeuksellinen, sillä useimmat muut hyönteiset munivat elämänsä aikana jopa useita satoja munia. Sen sijaan yhdessä hirvessä voi olla jopa yli 10 000 hirvikärpäsyksilöä. Aikuiset yksilöt eivät tunnu selviävän kunnolla pakkasesta ilman isäntäeläintä. Hirvikärpäsen pariutumista ja varsinaista suvunjatkomekanismia ei tunneta tarkoin vähäisen tutkimuksen vuoksi.


title: Hirvikärpänen

text: Suomessa tehdyn tutkimuksen mukaan on viitteitä siitä, että erityisesti tiaiset käyttäisivät hirvikärpästen koteloita talviravintonaan hirvien makuupaikoilla vieläpä niin että suosivat infektoituneiden hirvien makuupaikkoja. Tämä ilmiö saattaa tutkijan mukaan olla rajoittava tekijä hirvikärpäsen esiintymisessä seuraavana kesänä.


title: Hirvikärpänen

text: Suomessa hirvikärpäset lisääntyvät yleensä hirvissä, Ruotsissa laji on yleinen metsäkauriissa. Suomessa on havaittu että porojen, metsäpeurojen ja metsäkauriiden yöpymispaikoilla on vähän tai ei lainkaan koteloita, jotka kertoisivat hirvikärpäsen lisääntyvän niissä. Porot kärsivät selvästi, jos hirvikärpäset ovat niiden kimpussa.


title: Hirvikärpänen

text: Muita eläimiä, joissa hirvikärpästä on tavattu ovat muun muassa valkohäntäpeura, metsäkauris, kuusipeura, metsäpeura, saksanhirvi, poro, myskihirvi, gemssi, mufloni, mäyrä, susi, karhu, lammas, hevonen, lehmä, sika ja koira.


title: Hirvikärpänen

text: Lähes kymmenen kuukauden aikana, jonka hirvikärpäsen kotelot ovat maassa, ne voivat joutua myyrien, päästäisten tai lintujen kuten naakkojen, kottaraisten, närhien tai hömötiaisten syömiksi. On myös tutkittu mitä muurahaiset tekevät koteloille.


title: Hirvikärpänen

text: Kohdatessaan ihmisen hirvikärpänen yleensä erehtyy luulemaan tätä isäntäeläimekseen, koska se suunnistaa lähinnä lämpöaistinsa avulla suureen lämpimään kohteeseen toisin kuten esimerkiksi hyttynen, joka aistii hiilidioksidin uhrinsa hengityksestä. Lennettyään vaatteille, iholle tai hiuksiin hirvikärpänen saattaa pudottaa siipensä.


title: Hirvikärpänen

text: Hirvikärpäsen pistot voivat aiheuttaa tulehduksia ja ihottumaa allergikoille. Ihmisen veri tuntuu usein kelpaavan jollakin lailla hirvikärpäsen ravinnoksi, ja kärpänen on syksyisessä metsässä kiusallinen. Paras karkotuslääke on joidenkin mielipiteiden mukaan vanhanajan yleislääkkeeksi kutsutut apteekista saatavat kamferitipat, mutta tieteellisesti niillä ei ole todettu tehokasta vaikutusta. Hirvikärpäset tunkeutuvat kapeimmastakin raosta vaatteiden sisään ja piiloutuvat vaatteiden taitoksiin ja saumoihin. Alustavien tutkimustulosten mukaan vaaleat vaatteet saattavat vähentää hirvikärpästen hyökkäyksiä. Kuitenkin tutkimustulokset ovat varsin vähäisiä ja perustuvat lähinnä eri ihmisten kertomuksiin.


title: Hirvikärpänen

text: Paras keino suojautua hirvikärpäsiltä on peittää kaikki lämpöä huokuvat ihon kohdat vaatetuksen ulkopuolella, esimerkiksi kädet, kaulan seutu ja päälaki. Hirvikärpäsen irrottaminen hiuksista voi olla vaikea tehtävä. Sitä voi kuitenkin helpottaa käyttämällä tiheää "täikampaa". Hirvikärpäset eivät muni ihmisen hiuksiin.


title: Hirvikärpänen

text: Rakenteeltaan hirvikärpänen on poikkeuksellisen vankkaa tekoa, ja sen tappaminen huitomalla tai lyömällä on erittäin vaikeaa. Yhtä aikaa sekä joustavan että kovan kitiinikuoren murskaaminen ei onnistu helposti edes sormien välissä, vaan vaatii esimerkiksi litistämisen kynnellä jotakin kovaa alustaa vasten. Toinen tehokas tapa murskata hirvikärpänen on poimia se kahden sormen väliin ja hiertää murskaksi samaan aikaan puristamalla ja sormia sivuttaissuunnassa liikuttamalla. Hirvikärpäseen eivät vaikuta myöskään monet hyönteismyrkyt ja ne selviävät jopa saunomisesta.


title: Hirvikärpänen

text:
Hirvikärpäsen sylki aiheuttaa joillekin ihmisille allergisen reaktion, joka saa aikaan pitkään kestäviä paukamia.
Toistaiseksi hirvikärpästen mahdollisesti levittämistä sairauksista tiedetään hyvin vähän. Esimerkiksi Bartonella-bakteeri on epäilyksen kohde. Hirvikärpästen on todettu aiheuttavan hankalaa hirvikärpäsihottumaa.


title: Pianosa

text: Pianosa on Toscanan saaristoon kuuluva Italian saari. Se sijaitsee Elban eteläpuolella.


title: Pianosa

text: Pianosa tunnettiin Rooman valtakunnan aikoina nimellä Planasia.


title: Pianosa

text: Pianosan pinta-ala on 10 km². Vakituista ihmisasutusta ei ole, mutta saarella toimi aiemmin vankila.


title: Oikosulku

text: Oikosulku on kahden sähköjohtimen välitön kosketus tilanteessa, jossa niiden ei olisi tarkoitus muodostaa sähköä johtavaa kytkentää sähkölaitteen toimimiseksi. Kyseessä on elektronisen piirin tilanne, jossa kaksi eri potentiaalissa olevaa pistettä kytkeytyvät yhteen pieni-impedanssisen kuorman kautta. Oikosulusta seuraa, että virtaa rajoittaa ainoastaan se piirin osa, jonka läpi oikosulkuvirta kulkee.


title: Oikosulku

text: Mikäli virta kasvaa suureksi, oikosulun seurauksena on ylikuumentuminen ja pahimmassa tapauksessa tulipalo tai räjähdys. Mikäli virta ei pääse oikosulusta huolimatta kasvamaan haitallisen suureksi, piiri vain lakkaa toimimasta normaalisti, kunnes oikosulku poistetaan.


title: Oikosulku

text: Yleinen oikosulun aiheuttaja on rikkoontunut johtimen eriste. Tällöin johtimet pääsevät taivutettaessa koskettamaan toisiaan ja mikäli niissä on eri jännite, virta kasvaa ohmin lain mukaisesti hyvin suureksi.


title: Oikosulku

text: Hyvin rakennetussa virtapiirissä sulake tai muu ylikuormitussuoja katkaisee virran ennen johtimien ylikuumenemista, mutta mikäli sulake tai ylikuormitussuoja puuttuu tai suojauksen virtakestoisuus on liian suuri, johtimet kuumenevat voimakkaasti ja niiden eriste ja lopulta myös itse johtimet sulavat. Sähköverkon suojaus onkin toteutettava niin, että suojalaitteet katkaisevat ylivirran ennen kuin se aiheuttaa vaaraa. Mikäli johtimen eriste tai muu lähellä oleva materiaali on palavaa ainetta, myös tulipalo on mahdollinen.


title: Oikosulku

text: Transistorit ja muut puolijohdekomponentit muuttuvat usein pysyvästi oikosuluiksi, jos ne rikkoutuvat liiallisen kuormittamisen tai jännitekeston ylittämisen vuoksi.


title: Oikosulku

text: Mikäli suuri oikosulkuvirta kulkee akun tai pariston läpi, seuraa voimakas kuumentuminen. Kuumuus ja siitä seuraava laajeneminen ja kiehuminen voivat halkaista tai jopa räjäyttää akun tai pariston. Myös voimakkaasti kuormitetusta akusta purkautuva vety voi aiheuttaa räjähdyksen.


title: Oikosulku

text: Oikosulkumoottoreissa roottoriin indusoituva sähkövirta on oikosulussa oikosulkuroottorissa, ja sen aiheuttama magneettikenttä saa aikaan roottorin pyörimisliikkeen. Tässä tapauksessa oikosulku on tavoiteltu vaikutus.


title: Mr. Game & Watch

text: Mr. Game & Watch on täysin kaksiulotteinen ja helposti tunnistettava hahmo. Hänellä on lukuisia taitoja, joita hän on joutunut käyttämään Game & Watch -peleissä. Hän on muun muassa jonglöörannut sekä toiminut palomiehenä, kokkina ja aarteenetsijänä.


title: Islamilainen yhteistyöjärjestö

text: Islamilainen yhteistyöjärjestö (28. kesäkuuta 2011 asti Islamilainen konferenssi) on kansainvälinen järjestö, jonka tarkoituksena on edistää jäsenmaidensa keskinäistä yhteenkuuluvuutta ja lisätä yhteistyötä muun muassa talouden, kulttuurin ja tieteen alueella. Järjestöön kuuluu 58 pääasiassa islamilaisenemmistöistä valtiota ja se katsoo ajavansa maailman 1,4 miljardin muslimin etuja. Sillä on jäsenmaita neljässä maaosassa. Järjestö perustettiin Rabatissa Marokossa 25. syyskuuta 1969.


title: Islamilainen yhteistyöjärjestö

text: Islamilainen konferenssi julkaisi vuonna 1990 Kairon julistuksen, joka järjestön mukaan määrittää islamin ihmisoikeuskäsityksen.


title: Južno-Sahalinsk

text: Južno-Sahalinsk () on Sahalinin alueen suurin kaupunki ja hallinnollinen keskus Venäjän kaukoidässä. Kaupunki sijaitsee Sahalinin saaren eteläosassa Susujajoen varrella.


title: Južno-Sahalinsk

text: Kaupungin väkiluku oli 181 728 vuonna 2010, lähikylät sisältävän kaupunkipiirin 189 010.


title: Južno-Sahalinsk

text: Kaupungissa on rautatieasema ja kantakaupungin eteläpuolella toimii Južno-Sahalinskin lentoasema.


title: Južno-Sahalinsk

text: Vuonna 1882 paikkakunta perustettiin Vladimirovka-nimisenä kylänä. Vuonna 1905 se siirtyi Japanin hallintaan nimellä Toyohara (豊原) ja sai kaupungin aseman. Toisen maailmansodan jälkeen kaupunki palautui Venäjälle, ja nykyisen nimensä se sai 1946.


title: KOTA-tietokanta

text: KOTA-tietokanta on opetusministeriön koulutus- ja tiedepolitiikan osaston ylläpitämä tietokanta, joka tarjoaa yliopisto- ja koulutusalakohtaisia tilastotietoja. Keväällä 1997 varsinaisen KOTA-tietokannan rinnalle avattiin KOTA Online -palvelu, joka ilman erillistä käyttölupaa tarjoaa internetin käyttäjille mahdollisuuden hyödyntää supistettua versiota tietokannan sisällöstä www-selaimella.


title: Avoin piiri

text: Avoin piiri tarkoittaa sähköistä kytkentää, jossa sähkövirta ei pääse kulkemaan. Esimerkiksi lampun sammuttaminen kytkimestä tai virtajohdon katkaiseminen aiheuttavat avoimen piirin. Jos virtapiiri on avoin, sähkövirtaa ei kulje.


title: Julius

text: Julius () on latinalaisperäinen miehen nimi. Samaa alkuperää on myös naisennimi Julia ().


title: Julius

text: Suomessa Juliuksen nimipäivä on 12. huhtikuuta, paavi Julius I:n kuolin- ja muistopäivänä. Samana päivänä on myös Julian nimipäivä. Huhtikuuhun 2016 mennessä nimi Julius on Väestörekisterikeskuksen tietojen mukaan annettu Suomessa 11 570 miehelle ja muutamalle naiselle.


title: Julius

text: Alkujaan Julius oli erään Rooman valtasuvun "genticilium" eli sukunimi. Suvun jäseniä:


title: Julius

text: Sukuun kuuluivat myös seuraavat Rooman keisarit:


title: Julius

text: Nämä keisarit eivät kuuluneet Juliusten sukuun.


title: A ja O

text: A ja O, kreik. "alfa ja oomega" ovat ensimmäinen ja viimeinen kirjain klassisen (joonialaisen) kreikan aakkostossa.


title: A ja O

text: Kirjaimia käytetään myös ilmaisussa "Tämä on kaiken A ja O", jolloin puhutaan asian perusytimestä, asian tärkeimmästä osasta.


title: A ja O

text: Käsite alfa ja oomega on suora toisinto heprean kielikuvasta, jossa ensimmäistä kirjainta "alef" käytetään yhdessä viimeisen kirjaimen "taw" kanssa ilmaisemaan kokonaisuutta, kokonaisvaltaisuutta. Juutalaiset rabbit ovat esimerkiksi sanoneet, että "Aadam rikkoi koko lain, "alef"ista taw"iin" sekä "Aabraham piti koko lain, "alef"ista "taw"iin".


title: A ja O

text: "Ison Raamatun Tietosanakirjan" mukaan ilmaisu kuvaa Jumalaa ensimmäisenä ja viimeisenä sekä luomakunnan ja lunastuksen alkajana, täydelliseksi tekijänä ja päämääränä. Se, että ilmaisua käytetään myös Jeesuksesta, osoittaisi hänen olleen sekä jumalolento että luomisen välikappale ja lunastuksen välittäjä.


title: Emilia Fox

text: Emilia Lydia Rose Fox (s. 31. heinäkuuta 1974 Lontoo) on brittiläinen näyttelijä.


title: Emilia Fox

text: Näyttelijäsukuun syntynyt Fox ei alun perin haaveillut näyttelijän urasta, mutta sai Oxfordissa englantia opiskellessaan roolin Georgiana Darcyna minisarjassa "Ylpeys ja ennakkoluulo" (1995). Vuonna 1997 hän esiintyi televisioelokuvassa "Rebecca" samassa roolissa kuin äitinsä aiemmassa versiossa 1970-luvun lopussa.


title: Emilia Fox

text: Hän esiintyi 1999 elokuvissa "Valokuvien vangit", "Vampyyrin veri" ja "David Copperfield". Hän teki myös vierailevana esiintymisen televisiosarjassa "Punainen neilikka".


title: Emilia Fox

text: 2000-luvun alussa Fox esiintyi Jeannien roolissa televisiosarjassa "Randall & Hopkirk". Vuonna 2002 hän saavutti laajempaa tunnettuutta Dorotan roolissa kolmella Oscarilla palkitussa menestyselokuvassa "Pianisti". Samana vuonna hän esiintyi muun muassa "Sabina Spielreinin tarinassa" ja vieraili "Paritellen"-sarjan kahdessa jaksossa.


title: Emilia Fox

text: "Pianistin" jälkeen Fox on esiintynyt elokuvissa ja televisiotuotannoissa, kuten "Troijan Helena" (2003), "Henrik VIII" (2003), "Ruutisalaliitto" (2004) ja "Mami hoitaa" (2005). Vuonna 2004 Fox sai Nikki Alexanderin roolin televisiosarjassa "Hiljainen todistaja". Televisiosarjassa "Merlin" hän esitti Morgausea.


title: Emilia Fox

text: Fox oli vuonna 2003 Puolassa ehdolla Kotkapalkinnon saajaksi roolista edellisvuoden elokuvassa "Pianisti". Niin ikään vuonna 2003 Fox voitti Italian Pescarassa Flaianon elokuvajuhlilla parhaan naisnäyttelijän palkinnon roolista "Sabina Spielreinin tarinassa".


title: Emilia Fox

text: Fox syntyi Lontoossa. Hänen molemmat vanhempansa, Edward Fox (s. 1937) ja Joanna David (s. 1947), ovat näyttelijöitä. Hänellä on vanhempi sisarpuoli Lucy isän vanhasta avioliitosta sekä pikkuveli Freddie. Hänelle sukua ovat myös muiden muassa näyttelijät James Fox (setä) ja Laurence Fox (serkku).


title: Emilia Fox

text: Fox opiskeli Bryanston Schoolissa ja Oxfordin yliopistossa. Hän puhuu englannin lisäksi saksaa ja ranskaa.


title: Emilia Fox

text: Fox soittaa pianoa ja selloa. Hän on myös kamppailulajien taitaja. Hän solmi vuonna 2005 näyttelijäkollegansa Jared Harrisin kanssa avioliiton, joka kesti viitisen vuotta. Vuonna 2010 Fox sai tyttären näyttelijän ja rauhanaktivistin Jeremy Gilleyn kanssa, mutta pari erosi seuraavana vuonna.


title: Velhokala

text: Velhokala eli kivikala ("Synanceia verrucosa") on maailman myrkyllisin kala.


title: Velhokala

text: Velhokala voi kasvaa noin 40 cm pitkäksi. Suurin mitattu yksilö painoi 2,4 kiloa. Se on yleisväriltään useimmiten harmaa tai ruskea, ja siinä saattaa olla punertavia tai oransseja läikkiä. Kalan pinta on epätasainen ja näyttää kiveltä.


title: Velhokala

text: Kivikaloja elää indopasifisella merialueella Punaiseltamereltä ja Itä-Afrikasta Riukiusaarille ja Australiaan asti. Niitä esiintyy useimmiten koralliriuttojen läheisyydessä.


title: Velhokala

text: Velhokalat saalistavat pienempiä kaloja väijyksistä.


title: Velhokala

text: Velhokalaa pidetään myrkyllisimpänä kalalajina. Velhokalalla on selässään noin 13 vahvaa piikkiä, jotka ovat yhteydessä tappavan voimakasta proteiinipohjaista hermomyrkkyä sisältäviin myrkkyrauhasiin. Jos velhokalan päälle astuu, terävät piikit lukkiutuvat pystyasentoon ja uppoavat uhriin. Piikkien juuressa oleva myrkky vapautuu piikkien kautta uhrin elimistöön. Piikkien uppoamissyvyydestä riippuen myrkky voi tappaa ihmisen jopa muutamassa tunnissa, mikäli uhri ei pääse nopeasti sairaalahoitoon. Monissa tapauksissa uhri kuitenkin hukkuu erittäin voimakkaan kivun lamaannuttamana. Vaarallisuutta tehostaa se, että velhokalaa on hyvin vaikeaa havaita sen erinomaisen naamioitumiskyvyn takia: se näyttää pohjassa aivan tavalliselta kivenmurikalta peiteltyään itsensä hiekalla ja muutettuaan väritystään ympäristönsä mukaiseksi. Pistokohdan upottaminen mahdollisimman kuumaan veteen voi auttaa, koska myrkyn proteiini hajoaa kuumuuden vaikutuksesta.


title: Velhokala

text: Velhokalan päälle astunut jalka saattaa halvaantua täysin. Pahimmassa tapauksessa jalka saatetaan joutua amputoimaan. Myrkky aiheuttaa tunteja kestävän sietämättömän voimakkaan tuskan, halvauksen, šokin ja pistoksen saaneeseen jalkaan usein myös kuolion. Potilaan verenkiertojärjestelmä halvaantuu, minkä takia pulssi kiihtyy. Vahingoittunut raaja paisuu hyvin paljon. Henkiin jääneet uhrit ovat kärsineet hermovaurioista, jotka johtavat lihasten surkastumiseen. Myös myrkyttyneen alueen ympärillä olevat kudokset voivat alkaa tuhoutua. Hoidettuinakin kipu ja turvotus voivat jatkua kuukausia.


title: Velhokala

text: Myrkky sisältää seoksen hemolyyttistä stonustoksiinia, proteiinipohjaista verrukotoksiinia ja kardiotoksista kardioleputiinia.


title: Näljänkä

text: Näljänkä on 280 asukkaan kylä Suomussalmen kunnassa Kainuussa. Kylä sijaitsee noin 50 kilometriä luoteeseen Suomussalmen keskustaajamasta. Pohjois–eteläsuuntainen seututie 800 sekä itä–länsisuuntaiset yhdystiet nro 8390 ja nro 8980 risteävät Näljängän kylällä.


title: Näljänkä

text: Kylän nimi on saamelaista alkuperää ja tarkoittaa järjestyslukua neljäs. Luku voi tarkoittaa joko Näljänkäjärveä, joka on vesistönsä neljäs järvi pääjärvestä laskien, tai kylää ympäröivää neljää suota.


title: Näljänkä

text: Kylässä on terveystalo, paloasema ja oma kirkko. Kylän viimeinen koulu, vuonna 1925 perustettu Leinolan koulu on lakkautettu, ja sitä käytetään nykyisin harrastuspiirien tilana. Näljängän seudulla oli aiemmin myös Kurkikylän kansakoulu (1945–1968). Suomussalmen viimeisenä kyläkouluna toimii vuonna 1927 perustettu Nivan koulu Näljängän eteläpuolella.


title: Näljänkä

text: Eräs lakkautetun Taivalkosken radan liikennepaikoista, Leinon rautatieasema, sijaitsi kahdeksan kilometrin päässä kylän itäpuolella yhdystie 8980 varrella.


title: Näljänkä

text: Näljängän paikallishistoriaa on dokumentoitu 2010-puoleenväliin mennessä kolmessa kirjassa yhteensä tuhannen sivun verran.


title: Damien Thorn

text: Damien Thorn on The Omen -kauhuelokuvasarjan keskushenkilö. Hahmo on esiintynyt elokuvissa "Ennustus" (1976), "Kirous" (1978), "7 tikaria – Omen III" (1981) ja "Omen IV – Riivaajan paluu" (televisioelokuva, 1991) sekä ensimmäisen elokuvan uudelleenfilmatisoinnissa "The Omen" (2006). Damien Thornia ovat esittäneet Harvey Stephens, Jonathan Scott-Taylor, Sam Neill ja Seamus Davey-Fitzpatrick. Elokuvien lisäksi hahmo on esiintynyt myös niihin perustuvissa kirjoissa.


title: Damien Thorn

text: Damien syntyi 6. kesäkuuta 1966 kello 6:00 Roomassa Saatanan raiskaamalle sakaalille. Hän on antikristus ja hänen syntymäaikansa muodostaa luvun 666. Pienenä hän ei vielä tiedä identiteettiään mutta hyväksyy sen, kun helvetin lähettiläät ilmaantuvat hänen elämäänsä.


title: Allaspalo

text: Allaspalo tarkoittaa suoraan astiasta höyrystyvän nesteen palamista. Esimerkiksi kynttilässä steariinin tulisi lämmetä ja höyrystyä vasta sydänlangassa niin paljon, että se saavuttaa palopisteen, mutta mikäli kynttilä lämpenee liikaa, steariini alkaa höyrystyä voimakkaasti myös suoraan kynttilän pinnalta. Kun höyrystyvä steariini syttyy palamaan, tuli lämmittää kynttilässä olevaa sulaa steariinia edelleen ja höyrystyminen kiihtyy, jolloin tuli saattaa kasvaa vaarallisen korkeaksi ja kuumaksi. Siksi kynttilää ei tulisi koskaan jättää ilman valvontaa.


title: Allaspalo

text: Muita yleisiä allaspaloja ovat paistorasvan ja erilaisten polttonesteiden syttymiset. Allaspaloissa palavat nesteet ovat lähes poikkeuksetta vettä kevyempiä, joten allaspaloa ei kannata sammuttaa vedellä, sillä se vain painuu räiskähdellen astian pohjalle. Oikea sammutustapa on tukahduttaminen tai jauhesammuttimen käyttö.


title: Johtamiskoulutusinstituutti

text: Johtamiskoulutusinstituutti (lyh. JKI) sijaitsee Turussa ja on yksi seitsemästä Turun kauppakorkeakoulun Yritystoiminnan tutkimus- ja koulutuskeskuksen (lyh. YTKK) yksiköstä. Se kehittää, suunnittelee ja toteuttaa johtamiskoulutusta. Yksikön asiakkaina ovat sekä yritykset että julkisen sektorin organisaatiot ja erityisesti henkilöt, jotka toimivat näissä organisaatioissa asiantuntija- ja johtotehtävissä. Johtamiskoulutusinstituutin järjestää eMBA Turku -ohjelmaa, joka on kansainvälinen, virallisesti akkreditoitu johtamiskoulutusohjelma. Tämän lisäksi se tarjoaa sekä yrityksille että julkisen sektorin organisaatioille muita pitkäkestoisia johtamiskoulutusohjelmia sekä organisaatiokohtaisesti räätälöityjä inhouse -koulutusjaksoja.


title: Yomiuri Shimbun

text: Yomiuri Shimbun () on levikiltään yksi maailman suurimmista sanomalehdistä. Tämä japanilainen lehti perustettiin 1874. Sanomalehti on osa yli 150 tytäryhtiötä käsittävän "Yomiuri Shimbun Holdings" -emoyhtiön mediakonsernia. Yhtiö kirjasi media-alan liikevaihdokseen 2,88 miljardia Yhdysvaltain dollaria (2015), missä on Yomiuri Shimbun -lehden ohella mukana myös konsernin muita yhtiöitä. Sillä on kolme pääkonttoria: Tokiossa, Osakassa ja Fukuokassa. Tokion Chiyodan erillisalueen Ōtemachin liikealueella vuonna 2011 valmistuneessa uudessa pääkonttorissa on 33 maanpäällistä ja kolme maanalaista kerrosta.


title: Yomiuri Shimbun

text: Se on Japanin ja koko maailman laajalevikkisin painettu sanomalehti. Yomiuri Shimbunin päivittäinen levikki oli 8,955 miljoonaa lehteä vuonna 2016 (9,101 milj., 2015), joka oli huomattavasti maan seuraavaksi suurinta sanomalehteä Asahi Shimbunia enemmän (levikki 6,411 milj. tai 6,622 milj. edellisvuonna).


title: Yomiuri Shimbun

text: Tyyliltään sanomalehteä on luonnehdittu eniten sensaatiohakuiseksi Japanin kolmesta suurimmasta sanomalehdestä. Lehdestä julkaistaan sekä aamu- että iltapäiväpainos ja sillä on useita alueellisia painoksia. Lehteä on parhaimmillaan myyty päivittäin Japanissa yli 14 miljoonaa kappaletta. Loppuvuonna 2010 aamu- ja iltapainoksen yhteenlaskettu levikki oli seurantakaudella 13,537 miljoonaa, mikä on kirjattu myös Guinnessin ennätykseksi.


title: Petsamon retket

text: Petsamon retket olivat heimosodissa vuosina 1918 ja 1920 tehtyjä suomalaisten vapaaehtoisten tekemiä sotaretkiä, jotka suunnattiin Petsamoon. Retkeläisten tarkoituksena oli liittää Petsamo virallisesti Suomeen ja vahvistaa pohjoisessa Suomen ja Venäjän raja.


title: Petsamon retket

text: Ennen vuotta 1918 Petsamo ei kuulunut Suomeen, vaikka tsaari Aleksanteri II lupasi sen 1864 vastineena Rajajoen suulla sijainneesta Siestarjoen tehdasalueesta. Suomelle korvauksena, kun Suomi luovutti Venäjälle asetehtaan Rajajoelta. Vuonna 1918 sekä valkoiset että punaiset olivat kiinnostuneita Petsamosta. Punaisten kansankomissaarina toiminut Yrjö Sirola neuvotteli Venäjän bolševikkien kanssa Petsamon liittämisestä Suomeen. Valkoisten puolella erityisesti suomalaiset liikemiehet olivat kiinnostuneita Petsamon omistajuudesta sen tarjoamien mahdollisuuksien vuoksi. Retkikunnat koostuivat lähinnä siviileistä. Etappimiehinä ja huollossa toimivat tunnetut taiteilijat Jalmari Ruokokoski ja Eero Nelimarkka. Ruokokoski oli Renvallin adjutanttina.


title: Petsamon retket

text: Keväällä 1918 Petsamoon lähti ilman valkoisen Suomen mandaattia kaksi vapaaehtoisretkikuntaa, jotka myöhemmin yhdistivät voimansa. Noin sadan hengen retkikunnan johtaja oli filosofian tohtori, lintutieteilijä Thorsten Renvall. Hänen veljensä, senaattori Heikki Renvall toimi keväällä 1918 Vaasan senaatin puheenjohtajana. Suomalaisten liikemiesten alulle paneman Lapin rakuunoiden joukon päällikkönä toimi Sodankylän aluelääkäri Onni Laitinen. Toukokuun alussa yhdistyneet joukot tavoittivat Petsamon.


title: Petsamon retket

text: Pohjois-Venäjän interventiota ylläpitävät britit pitivät tätä uhkana, koska Suomen sisällissodassa Vaasan senaatin tueksi tulleet saksalaiset saattaisivat haluta Petsamosta itselleen sukellusvenetukikohtaa. Sen avulla he voisivat häiritä ympärysvaltojen toimintaa Arkangelissa ja Murmanskissa sekä uhata brittien meriliikennettä Atlantilla.


title: Petsamon retket

text: Uhan poistamiseksi 3. toukokuuta 1918 brittiläinen HMS Cochrane laski Petsamon seudulla maihin 100 merijalkaväkisotilasta, 40 matruusia sekä 40 neuvostovenäläistä punakaartilaista brittiläisen kapteeni Brownin johdolla. Taistelua käytiin suomalaisten hiihtojoukkojen kanssa kolme päivää. HMS Cochrane toi 6. toukokuuta 1918 lisää 35 sotilasta sekä viisi Lewis-konekivääriä. Matruusit auttoivat siirtämään 12-naulaisen tykin jään poikki rantaan. 10. toukokuuta 1918 saivat britit Petsamon haltuunsa ja torjuivat 150 suomalaisen vastahyökkäyksen. Väsyneet puolustajat korvattiin 200 serbisotilaalla. Suomalaisjoukko vetäytyi takaisin Suomen puolelle. Suomi ja Iso-Britannia vaihtoivat nootteja, ja Iso-Britannia ilmoitti, ettei se vastusta Suomen oikeuksia Petsamoon.


title: Petsamon retket

text: Vuonna 1920 retkikunnan johtaja oli Kurt Martti Wallenius. Retkikunnan päällikkönä toimi 16. huhtikuuta 1920 alkaen jääkärimajuri Gustaf Taucher. Retkikunnassa oli miehistöä noin kuusikymmentä. Myös vuoden 1920 retki päättyi tappioon ja vetäytymiseen.


title: Gennadi Kurdin

text: Gennadi Kurdin (, s. 9. helmikuuta 1959 Arzamas, Neuvostoliitto) on venäläinen entinen jääkiekkoilija, pelipaikaltaan keskushyökkääjä.


title: Gennadi Kurdin

text: Aikuisten sarjassa Kurdin debytoi kotikaupunkinsa Torpedo Gorkissa Neuvostoliiton liigassa kaudella 1978–1979. Samalla kaudella hän pelasi Neuvostoliiton nuorten maajoukkueessa nuorten MM-kilpailuissa, josta joukkue voitti kultaa. Kaudeksi 1980–1981 hän siirtyi TsSKA Moskovaan, jossa pelasi kaksi kautta ennen siirtoaan Spartak Moskovaan. Spartakista Kurdin siirtyi 1993–1994 Suomeen I-divisioonan Savonlinnan Pallokerhoon. Alussa Kurdin ei saanut paljoakaan peliaikaa, mutta nousi myöhemmin joukkueen menestyksen, joka oli kulminoitua liiganousuun, takuumieheksi. Varsinkin loppuaikoinaan Savonlinnassa Kurdin otti huomattavia määriä rangaistusminuutteja ja voitti pari kertaa divisioonan jäähykuninkuuden.


title: Eino Pitkänen

text: Eino Pitkänen (9. tammikuuta 1904 Kuopion maalaiskunta – 11. elokuuta 1955 Helsinki) oli suomalainen arkkitehti. Hänen isänsä oli Kuopiossa rakennusmestarina toiminut Antti Pitkänen, jonka suunnittelemia rakennuksia on säilynyt Kuopion seudulla. Eino Pitkänen kirjoitti ylioppilaaksi Kuopion lyseosta vuonna 1923 ja aloitti syksyllä arkkitehtuurin opinnot Teknillisessä korkeakoulussa. Opiskeluaikaisia töitä ja Pitkäsen ensimmäisiä suurempia töitä on hänen vuonna 1929 suunnittelemansa Carlsonin tavaratalo Kuopiossa. Pitkänen valmistui diplomiarkkitehdiksi huhtikuussa 1931. 1930-luku oli rakentamisessa hiljaista aikaa, mikä lienee ollut syy siihen, että Pitkänen opiskeli myös opettajaksi Rauman seminaarissa. Hän valmistui opettajaksi toukokuussa 1932 ja valittiin jo samana kesänä Kajaanin seminaariin piirustuksen, veiston ja kaunokirjallisuuden opettajaksi.


title: Eino Pitkänen

text: Opettajan työn ohella Eino Pitkänen osallistui suunnittelukilpailuihin, josta mainittakoon Iisalmen kirkon suunnittelukilpailu, jonka Pitkänen voitti. Samoihin aikoihin hän alkoi suunnitella ensimmäisiä rakennuksiaan Kajaanin kaupungille. 1930-luvun puolesta välistä, siihen asti kunnes hän perusti oman arkkitehtuuritoimiston vuonna 1940, Pitkänen työskenteli Kajaanin Puutavara Osakeyhtiössä suunnittelijana. Ensimmäisiä töitä lukuun ottamatta Pitkäsen töissä näkyy selvästi funktionalismin vaikutus. Eino Pitkäsen päätyö on hänen suuri vaikutuksensa Kajaanin kaupunkikuvan muuttumiseen vanhasta puutalokaupungista nykyaikaiseksi kivikaupungiksi.


title: Eino Pitkänen

text: Pitkänen vietti työuransa tärkeimmät vuodet Kajaanissa. Hänen päätyönsä on se, että Kajaanin puutalokaupungista tuli nykyaikainen, moderni kivitalokaupunki. Pitkänen sai suunnitell Kajaanissa monia rakennuksia, koska suunnittelijoiden kesken ei juuri ollut kilpailua. Pitkänen suunnitteli Kajaaniin asuin-, liike- ja teollisuusrakennuksia. Myös julkiset rakennukset ovat edustettuina.


title: Eino Pitkänen

text:
Pitkänen suunnitteli useita Kajaanin Puutavara Osakeyhtiön (vuodesta 1945 Kajaani Oy) rakennuksia 1930–, 1940– ja 1950–luvuilla.
Lisäksi lukuisia yksityistaloja eri puolilla Kajaania.Pitkänen on suunnitellut myös Iisalmen Kauppahallin katososan eli lipan, joka rakennettiin 1930-luvulla.
Lisäksi Pitkänen on suunnitellut Konneveden kirkon korjauksen vuonna 1956 ja Pielaveden Suojalan muutos- ja laajennustyöt. Laajennusosa käsittää lautarakenteisen salin näyttämöineen. Yläkerrassa on vahtimestarin asunto ja toimistotiloja. Pitkänen on suunnitellut myös Kajaanin mieslaulajien kunniamerkin ja lipun vuonna 1937. Pitkänen on ollut myös suunnittelemassa Turun konserttitaloa yhdessä Alvar Aallon kanssa. Pitkänen on myös mahdollisesti suunnitellut vuonna 1937 valmistuneen nk. Jämäksen kasarmin Kuhmossa.


title: Mullin mallin

text: Mullin mallin on suomalainen elokuva vuodelta 1961. Sen on tuottanut, kuvannut ja ohjannut Veikko Itkonen. Sen ensi-ilta oli Helsingissä 7. huhtikuuta 1961, jolloin sitä esitettiin Tuulensuussa ja Capitolissa.


title: Mullin mallin

text: Kun värielokuva "Iloinen Linnanmäki" (1960) aiheutti tuottajalleen Itkoselle pettymyksen, hän turvautui mustavalkoiseen materiaaliin ja pelkästään kotimaisiin "kaiken kansan naurattajiin", mutta laski taas väärin, sillä tämänkin yleisömenestys jäi vaatimattomaksi.


title: Mullin mallin

text: Elokuvan käsikirjoitus jatkoi Reino Helismaan tutulla tyylillä, joka oli saanut arvostelijoilta jo vuosia murskaavia arvioita. Esa Pakarinen palasi tässä elokuvassa jälleen Severi Suhosen rooliin. Spede Pasasen ura oli tuolloin voimakkaassa nousussa, ja hänellä oli jo näkyviä rooleja. 1950– ja 1960-lukujen vaihteen suosittu koomikko Osmo Pertola eli Kokemäen Uuno tekee elokuvassa lyhyeksi jääneen uransa ainoan elokuvaesiintymisen. Tyyliltään tämä elokuva on puhdasta rillumareita ja koostui lukuisista musiikkiesityksistä.


title: Mullin mallin

text: Aiheena on tyhjään hotelliin eksynyt työläisten joukko, joka paikalla olevien muiden kanssa esittää musiikkia ja hupinumeroita. Itkonen kuvasi itse kameralla, joka ei juuri liiku elokuvan edetessä. Kuvauspaikka on erämaahotellin alakerta. Helismaa teki sen jälkeen enää yhden käsikirjoituksen.


title: Mullin mallin

text: Aikalaisarvioissa vastaanotto oli yksimielisen kielteinen. Sisältöön ei juuri puututa, mutta esimerkiksi Heimo Kallio (Uusi Aura) toteaa, että jopa iskelmäketjuja katsoo mieluummin kuin tätä kuplettiketjua, sillä niissä on sentään silmänruokaa. Jaakko Tervasmäki (Elokuva-Aitta) huomauttaa että elokuva oli teknisesti hutaisu. Martti Savo (Modest Savtschenko, Kansan Uutiset) toteaa että kun esiintyjät ovat kuvan oikeassa laidassa, "vasemmalla puolella pääsevät oikeuksiinsa Royn yksinkertaisuudessaan nerokkaat (harmaa seinä) lavastukset".


title: Mullin mallin

text: Televisioesityksen yhteydessä arviot ovat saman suuntaisia. Erään kriitikon mukaan käsikirjoituksesta on turha etsiä tolkkua. Köykäistä viihdettä lähes paikallaan pysyvällä kameralla teatterimaisesti toteutettu elokuva on toisenkin arvion mukaan.


title: Muchas Gracias: The Best of Kyuss

text: Muchas Gracias: The Best of Kyuss on Kyussin kokoelmalevy, joka julkaistiin vuonna 2000. Se sisältää kuusi instrumentaalikappaletta, jotka ovat joko b-puolia tai eivät esiinny yhdelläkään albumilla. "Muchas Gracias" sisältää 4 live-versiota yhtyeen tunnetuista kappaleista "Thumb" , "Conan Troutman" , "Gardenia" sekä "Freedom Run". Kappaleet julkaistiin alun perin hyvin harvinaisella "Live at the Marquee" -bonus -CD:llä, joka tuli joidenkin "Welcome to Sky Valley" -levyjen mukana.


title: Hannibal Lecter

text: Hannibal Lecter on kirjailija Thomas Harrisin luoma kuvitteellinen hahmo, joka esiintyy hänen kirjoittamissaan romaaneissa "Punainen lohikäärme", "Uhrilampaat", "Hannibal" ja "Nuori Hannibal" sekä niihin pohjautuvissa elokuvissa ja televisiosarjassa. Hän on hyvin älykäs ja arvostettu psykiatri, mutta myös kannibalistinen sarjamurhaaja, joka tapettuaan ihmisen valmisti hänestä itselleen aterian. Kirjojen mukaan hänestä käytettiin lehdistössä lempinimeä "Kannibaali-Hannibal" ().


title: Hannibal Lecter

text: Elokuvissa Lecteriä ovat näytelleet Brian Cox (nimellä Hannibal Lecktor), Anthony Hopkins ja Gaspard Ulliel. Televisiosarjassa häntä esittää Mads Mikkelsen.


title: Hannibal Lecter

text: Romaanin "Hannibal" mukaan kreivi Hannibal Lecter syntyi vauraaseen aristokraattiperheeseen Liettuassa vuonna 1933. Hänen isänsä oli baltiansaksalainen kreivi, ja hänen äitinsä kuuluisan milanolaisen Visconti-suvun jälkeläinen. Tämän lisäksi hänellä on myös Puolalaisia juuria. Hannibalin mainitaan olevan myös taiteilija Balthusin serkku, ja hänellä on nuorempi sisko Mischa Lecter. Hannibal osoitti älyllistä lahjakkuutta jo lapsena, ja hän muun muassa opiskeli omatoimisesti lukemaan neljävuotiaana ja puhui jo nuorena niin liettuaa kuin myöskin venäjää.


title: Hannibal Lecter

text: Kun Hannibal oli kahdeksanvuotias, hän joutuu pakenemaan kotilinnastaan Natsi-Saksan operaatio Barbarossan vuoksi perheensä omistamalle metsästysmajalle odottamaan sodan päättymistä. Kolme vuotta myöhemmin Neuvostoliiton armeijan panssarivaunu saapuu metsästysmajan edustalle, minkä seurauksena saksalainen Junkers Ju 87 -syöksypommittaja hyökkää kohti panssarivaunua. Tämän seurauksena tapahtuneessa räjähdyksessä Hannibal menettää vanhempansa, ja joutuu siskonsa Mischan kanssa liettualaisten sotilaiden vangeiksi. Mischa joutuu kannibalististen sotilaiden uhriksi, mutta Hannibal onnistuu pakenemaan. Hän selviytyy ankaran talven vaativista olosuhteista, mutta kevään tullen Neuvostoliiton sotilaat löytävät hänet vaeltamasta metsästä traumatisoituneena ja puhekykynsä menettäneenä. Lecterin suvun kotilinnasta on tällä välin tehty neuvostoliittolainen orpokoti, jonne myös Hannibal joutuu. Hän joutuu orpokodin muiden lasten kiusanteon ja orpokodin dekaanin hyväksikäytön kohteeksi, kunnes hänen setänsä Robert Lecter tulee noutamaan Hannibalin pois orpokodista luokseen Ranskaan.


title: Hannibal Lecter

text: Ranskassa Hannibal elää yhdessä setänsä ja tämän japanilaisen vaimon, Murasakin kanssa. Robertin menehtyessä sydänkohtaukseen Hannibal jää kaksin Murasakin kanssa. Vuonna 1946 kolmetoistavuotias Hannibal tappaa ensimmäisen kerran ihmisen, koska rasistinen teurastaja nimeltä Paul Momund on loukannut Murasakia, ja Hannibal kostaa tapahtuneen tappamalla Momundin. Häntä epäillään murhasta, mutta hän ei joudu vastuuseen teoistaan. Kahdeksantoistavuotias Hannibal pääsee opiskelemaan lääketiedettä nuorimpana henkilönä Ranskan historiassa vuonna 1951. Opintojensa ohella hän suorittaa gastronomisia kokeilujaan, ja alkaa yksitellen jäljittää ja tappaa sotilaita, jotka murhasivat hänen siskonsa vuosia aiemmin. Hän myös rakastuu Murasakiin, mutta Hannibalin todellisen luonteen paljastuttua tämä ei halua olla enää tekemisissä Hannibalin kanssa. Tämän johdosta Hannibal matkustaa Kanadaan tappamaan viimeisen sotilaan ja jatkaa sieltä matkaansa Yhdysvaltoihin.


title: Hannibal Lecter

text: Muutettuaan Yhdysvaltoihin 1970-luvulla Lecter avaa psykiatrisen klinikan Baltimoressa, Marylandissa. Hänestä tulee Baltimoren alueen seurapiirien johtava hahmo ja suuresti arvostettu psykiatri, jonka todellinen murhaajan luonne kätkeytyy hänen karismaattisen olemuksensa alle. Vuonna 1975 hänet tuomitaan yhdeksän ihmisen murhasta.


title: Hannibal Lecter

text: Hannibalin uhreilta oli poistettu muun muassa haima, josta Hannibal teki ateriansa. Vain kaksi hänen uhreistaan selvisi hengissä.. Kirjassa "Hannibal" heidän henkilöllisyyksikseen paljastuvat miljonääri Mason Verger ja tämän sisko Margot. Lisäksi FBI:n agentti Will Graham, joka sai Lecterin kiinni, kärsi vammoja. Kirjassa "Punainen lohikäärme" kerrotaan, kuinka Lecter ehti ennen pidätystä viiltää Grahamin vatsan auki mattoveitsellä, mutta hänet onnistuttiin pelastamaan. Lecterin pidätys on esitetty elokuvan "Punainen lohikäärme" alussa.


title: Hannibal Lecter

text: Oikeudessa valamiehistö totesi Lecterin mielenvikaiseksi ja hänet siirrettiin vankimielisairaalaan. Näin Lecter vältti kuolemantuomion. Hänen vaarallisuutensa kuitenkin tiedettiin alusta alkaen, sillä hänen kanssaan noudatettiin äärimmäistä varovaisuutta.


title: Hannibal Lecter

text: FBI:n profiloija Will Graham, joka alun perin pidätti Lecterin, pyytää tältä apua Francis Dolarhyde -nimisen sarjamurhaajan nappaamisessa. Lehdistö käyttää Dolarhydesta nimitystä "Hammaskeiju", mutta hän itse suosii nimeä "Punainen lohikäärme". Graham saa tietää Dolarhyden ihailevan Lecteriä ja lähettäneen tälle kirjeen nimimerkillä ”Salainen ihailija”. Lecterin pitäisi vastata viestiin "National Tattler" -lehden palstalla salakielisenä. Hänen käyttämäänsä kirjakoodia ei kuitenkaan pystytä murtamaan ennen lehden joutumista painettavaksi ja viesti julkaistaan sellaisenaan epäilyksien välttämiseksi. Kun seuraavana päivänä koodi saadaan murrettua, käy ilmi, että Lecter on antanut Dolarhydelle Grahamin osoitteen. Rangaistukseksi tästä vankimielisairaalan johtaja Chilton takavarikoi Lecterin kirjat.


title: Hannibal Lecter

text: Elokuvissa "Psykopaatin jäljillä" ja "Punainen lohikäärme" Graham onnistuu nappaamaan Dolarhyden ("Psykopaatin jäljillä" -elokuvassa Dollarhyde) ilman suuria vahinkoja, mutta kirjassa Dolarhyde puukottaa häntä kasvoihin pahasti. Viimeinen maininta Lecteristä kirjassa on, kun FBI:n osaston johtaja Jack Crawford löytää Lecterin Grahamille lähettämän kirjeen, jossa hän kertoo ajattelevansa tätä usein ja heidän molempien saaneen rangaistuksensa. Lecterin rangaistus oli kirjojen menettäminen. "Uhrilampaissa" Grahamin kerrotaan elävän edelleen Floridassa vahvasti alkoholisoituneena.


title: Hannibal Lecter

text: FBI:n osastonjohtaja Jack Crawford lähettää opiskelija Clarice Starlingin laatimaan Lecterin psykologista profiilia. Kesken haastattelun käy ilmi, että Lecterillä on tietoja uudesta sarjamurhaajasta, joka käyttää itsestään nimeä Buffalo Bill. Lecterin vartijana toimii tuolloin asiansa osaava Barney Matthews, joka ei huolellisuutensa ansiosta ole antanut Lecterille tilaisuutta yrittää pakoa. Lecterin ja Starlingin väliset keskustelut muodostuvat kirjan aikana merkittäväksi osaksi tutkimusta. Lecter vaatii, että Starling paljastaa hänelle tietoja omasta elämästään vastineeksi hänen tiedoistaan Buffalo Billistä.


title: Hannibal Lecter

text: Vankimielisairaalan johtaja Chilton uskoo olevansa Lecteriä älykkäämpi ja yrittää hankkia itselleen ylennyksen. Buffalo Bill kidnappaa osavaltion kuvernöörin tyttären, jonka jälkeen Chilton lupaa tälle saavansa Lecterin paljastamaan murhaajan henkilöllisyyden. Lecter viedään pois sairaalasta väliaikaiseen selliin, jonka turvatoimet ovat joustavammat. Hän saa käsirautansa auki kehittämällään tiirikalla, tappaa kaksi vartijaansa ja onnistuu pakenemaan Etelä-Amerikkaan. Hänen antamansa tiedot auttavat kuitenkin Starlingia pidättämään Buffalo Billin, eli oikealta nimeltään Jame Gumbin. Viimeisenä kirjassa Lecter soittaa Starlingille onnitellakseen tätä.


title: Hannibal Lecter

text: Pakonsa jälkeen Hannibal muuttaa Firenzeen ja käyttää nimeä tohtori Fell. Hän surmaa firenzeläisen historiallisen kirjaston Biblioteca Capponin kuraattorin ja saa itselleen tämän viran. Hannibal muuttaa kasvojensa muotoa silikonilla, kampaa hiuksensa eri tavalla kuin ennen ja alkaa käyttää silmälaseja.


title: Hannibal Lecter

text: Rikas sianlihatehtailija ja Lecterin entinen uhri Mason Verger lupaa hänestä kolmen miljoonan dollarin palkkion. Firenzen poliisipäällikkö Pazzi saa vihiä Lecteristä ja päättää ilmoittaa hänestä Vergerille, eikä poliisille. Kun poliisipäällikkö kerää todisteita kuraattorin todellisesta henkilöllisyydestä, yksi ihminen kuolee. Lopulta Lecter aavistaa ansan ja toisen pakonsa yhteydessä tappaa kolme ihmistä, muun muassa Pazzin. Tämän jälkeen hän matkustaa takaisin Yhdysvaltoihin tavatakseen vaikeuksiin joutuneen Clarice Starlingin.


title: Hannibal Lecter

text: Yhdysvalloissa Vergerin miehet saavat Lecterin kiinni, kun tämä on viemässä Starlingille syntymäpäivälahjaa. Verger aikoo syöttää Lecterin erityisesti tehtävää varten koulutetuille sioilleen. Starling kuitenkin saapuu Vergerin kartanoon ja vapauttaa Lecterin. Lecter neuvoo Vergerin siskoa Margotia, jonka tyttöystävälle Mason ei ole suostunut antamaan siemennestettä lasta varten, tappamaan Masonin ja lupaa ottaa syyn tästä omille niskoilleen.


title: Hannibal Lecter

text: Lecter pelastaa tajunsa menettäneen Starlingin ja ottaa hänet vangikseen seuraaviksi kuukausiksi. Heidän välilleen muodostuu rakkaussuhde ja he tappavat yhdessä Starlingia vihaavan FBI-johtaja Krendlerin. Kirjan "Hannibal" lopussa he ovat Buenos Airesissa katsomassa oopperaa. Barney Matthews näkee sattumalta heidät siellä ja lähtee kauhuissaan nopeasti pois Argentiinasta.


title: Hannibal Lecter

text: Elokuvaversiossa kirjaa on muutettu runsaasti. Mason Vergerin sisko Margot ja Lecterin entinen vartija Barney Matthews, joilla on kirjassa merkittävä rooli, on kokonaan poistettu. Loppua on muutettu siten, että Lecter pääsee karkuun, mutta joutuu hylkäämään Starlingin, joka ei halua lähteä hänen mukaansa.


title: Hannibal Lecter

text: Televisiosarjan ensimmäisten kausien tapahtumat on ajoitettu aikaan ennen "Punaisen lohikäärmeen" tapahtumia. FBI:n käyttäytymistieteen osaston johtaja Jack Crawford pyytää FBI:n erikoisagentin Will Grahamin tutkimaan kahdeksan tytön murhaa. Tutkimusryhmään otetaan myös avuksi oikeuspsykiatri Hannibal Lecter. Sarjan toisella kaudella Will Grahamia on syytettynä useista murhista ja Lecter korvaa hänet FBI:n rikospaikka-avustajana.


title: Hannibal Lecter

text: Lecter on nähty seuraavissa elokuvissa.


title: ...And the Circus Leaves Town

text: ...And the Circus Leaves Town on Kyussin vuonna 1995 julkaisema neljäs ja viimeinen studioalbumi. Se julkaistiin 11. heinäkuuta 1995, vain kolme kuukautta ennen yhtyeen hajoamista lokakuussa. Albumi sisältää piilotetun raidan, joka on omistettu Nirvanalle Kurt Cobainin kuoleman jälkeen. "Catamaran" on cover Yawning Man -yhtyeen kappaleesta.


title: Venäjän jääkiekon superliiga

text: Superliiga () oli vuoteen 2008 asti Venäjän jääkiekon pääsarja. Sen korvasi kaudesta 2008–2009 alkaen monikansallinen KHL.


title: Venäjän jääkiekon superliiga

text: Superliiga perustettiin vuonna 1996 nimellä Venäjän jääkiekkoliiga. Nimen Superliiga sarja sai vuonna 1999. Sarjaa edelsivät vuosina 1992–1996 pelattu Kansainvälinen liiga, johon osallistuivat myös muiden entisten Neuvostoliiton maiden joukkueet, kaudella 1991–1992 ja Neuvostoliiton aikaan Neuvostoliiton liiga.


title: Wretch (albumi)

text: Wretch on Kyussin vuonna 1991 julkaisema debyyttialbumi, joka julkaistiin yhtyeen muutettua nimensä "Sons of Kyussin" pelkäksi "Kyussiksi".


title: Mauser C96

text: Mauser C96 on saksalaisen Waffenfabrik Mauser AG:n vuosina 1896–1936 valmistama itselataava pistooli.


title: Mauser C96

text: C96:n suunnittelivat Mauser-asetehtaan palveluksessa olleet veljekset Fidel, Friedrich ja Josef Feederle, ja siitä tuli ensimmäinen kaupallisesti menestynyt itselataava pistooli. Varsinainen sarjavalmistus käynnistyi vuonna 1897, ja vuoteen 1918 mennessä niitä oli valmistettu noin 300 000 kappaletta. Alkuperäisen 7,63 mm × 25 Mauser -kaliiperin lisäksi pistoolia valmistettiin vuosina 1907–1914 tehokkaampana 9 mm × 25 Mauser -versiona, mutta se ei kuitenkaan ollut kaupallisesti menestyksellinen kaliiperi.


title: Mauser C96

text: Sitä on myös valmistettu lisenssillä – ja myös luvatta – useissa maissa, esimerkiksi Espanjassa ja Kiinassa. Palveluskäyttöön pistoolin otti ensimmäisenä Italian laivasto 1899.


title: Mauser C96

text: C96:n tullessa tuotantoon useimpien maiden upseerit hankkivat palveluspistoolinsa yksityisesti omilla varoillaan, ja Mauserista tuli maailmanlaajuisesti suosittu palvelusase. Sitä käytettiin muun muassa toisessa buurisodassa, ensimmäisessä ja vielä toisessa maailmansodassa, sekä lukuisissa siirtomaavälikohtauksissa maailmansotien välissä.


title: Mauser C96

text: Vaikka ase oli kaupallinen menestys, siitä ei kuitenkaan tullut poliisin tai asevoimien virallista palvelusasetta muualla kuin Kiinassa. Keisarillisen Saksan armeija tosin tilasi noin 150 000 kappaletta 9 mm × 19 Parabellum/Luger -kaliiperisia Mauser M1916 -pistooleja, joista 135 000 toimitettiin ennen ensimmäisen maailmansodan päättymistä.


title: Mauser C96

text: Eräs C96-pistoolin tunnettu omistaja oli Winston Churchill, joka käytti sitä muun muassa Omdurmanin taistelussa Sudanissa ja myöhemmin toisessa buurisodassa.


title: Mauser C96

text: Mauser M1916, 9 mm Mauser, Suomessa tunnettu nimellä Ukko-Mauser, on Mauser M1912 -pistoolin pohjalta Saksan armeijalle vuonna 1916 kehitetty 9 mm × 19 Parabellum/Luger -kaliiperinen itselataava pistooli. Useimpien muiden Mauser C96 -mallien tapaan siihen kuuluu peränä käytettävä puukotelo. Aseen erottaa helposti 7,63 Mauser -kaliiperisesta versiosta kahvalevyihin kaiverretun ja punaiseksi maalatun ison 9-numeron perusteella. Mallia valmistettiin ensimmäisen maailmansodan aikana, vuosien 1916–1918 välillä noin 136 000 kappaletta.


title: Mauser C96

text: Suomeen Ukko-Mausereita tuli jääkärien mukana ja saksalaisten aseapuna valkoisten joukoille vuosina 1917–1918. Ase oli kotirintamakäytössä vielä jatkosodan aikana; joillain upseereilla tosin myös rintamakäytössä.


title: Clara Petacci

text: Clara Petacci (Claretta Petacci) (28. helmikuuta 1912 Rooma, Italia – 28. huhtikuuta 1945 Giulino di Mezzegra, Italia) oli Benito Mussolinin rakastajatar.


title: Clara Petacci

text: Kommunistipartisaanit teloittivat Mussolinin ja hänen kanssaan kiinnisaamansa Petaccin, ja 29. huhtikuuta 1945 ripustivat heidän ruumiinsa Milanossa Piazzale Loretolla sijainneen rakenteilla olevan Esso-huoltoaseman kattoristikoihin.


title: Toomas Hendrik Ilves

text: Toomas Hendrik Ilves (s. 26. joulukuuta 1953 Tukholma, Ruotsi) oli Viron presidentti vuosina 2006–2016. Ennen valintaansa presidentiksi hän toimi Euroopan parlamentin jäsenenä. Aiemmin Ilves on ollut Viron ulkoministerinä ja maan suurlähettiläänä Yhdysvalloissa. Puoluetaustaltaan hän on sosiaalidemokraatti.


title: Toomas Hendrik Ilves

text: Ilveksen vanhemmat olivat virolaisia pakolaisia, jotka pakenivat Virosta vuonna 1944 Neuvostoliiton miehitettyä maan. Perhe menetti 81-hehtaarisen tilansa, jota heidän sukunsa oli asuttanut jo vuodesta 1763 lähtien. Toomas Hendrik Ilves syntyi tapaninpäivänä 1953 Tukholmassa, jonne hänen vanhempansa olivat ensin päätyneet. Myöhemmin perhe muutti New York Cityyn Yhdysvaltoihin. Ilves varttui nuoruutensa New Jerseyssä. Hän suoritti psykologian kandidaatin tutkinnon Columbian yliopistossa vuonna 1976 ja opiskeli psykologian maisteriksi Pennsylvanian yliopistossa vuonna 1978.


title: Toomas Hendrik Ilves

text: Vuosina 1984–1993 Ilves työskenteli Radio Free Europen toimittajana Saksassa, jossa hänen tehtävänsä oli tutkia ja analysoida Baltian maiden tapahtumia. Ilves palasi Viroon vuonna 1993 maan palautettua itsenäisyytensä Neuvostoliiton hajottua. Hän luopui Yhdysvaltain kansalaisuudesta samana vuonna voidakseen ottaa vastaan Viron Yhdysvaltain-suurlähettilään viran. Ilves toimi Viron suurlähettiläänä Yhdysvalloissa, Kanadassa ja Meksikossa vuosina 1993–1996.


title: Toomas Hendrik Ilves

text: Suurlähettilään pestin jälkeen Ilves nimitettiin ulkoministeriksi 28. marraskuuta 1996. Ilves tiedotti syyskuun lopulla 1998 eroavansa ulkoministerin tehtävistä vedoten häneen ja johtamaansa kansanpuolueeseen kohdistuvaan painostukseen muiden poliitikkojen taholta. Erityisesti hallituksen maaseutupuolueet olivat vaatineet hänen eroaan. Mielipidemittauksien mukaan Ilves oli Viron suosituimpia poliitikkoja, mutta hänen oli väitetty tekevän hallituksessa kansanpuolueen johtajana sekä oppositio- että vaalipolitiikkaa. Ilves itse oli aikonut erota jo kuukautta aiemmin, mutta Venäjän poliittisesti epävakaan tilanteen vuoksi päätös lykkääntyi.


title: Toomas Hendrik Ilves

text: Uudelleen Ilves toimi ulkoministerinä vuosina 1999–2002, jolloin neuvottelut Viron EU-jäsenyydestä olivat käynnissä. Ilves arvioi kesällä 1999 Viron suurimpien haasteiden EU-jäsenyyden edellytyksenä liittyvän lähinnä ympäristöasioihin. Muut ongelmat olivat hänen mukaansa luonteeltaan teknisiä.


title: Toomas Hendrik Ilves

text: Vuonna 2003 Ilves valittiin Euroopan parlamenttiin ja 1. toukokuuta 2004 hänestä tuli parlamentin täysjäsen. Parlamentissa hän istui Euroopan sosiaalidemokraattisen puolueen ryhmässä. Hän oli muun muassa ulkoasiainvaliokunnan ja Yhdysvaltain suhteista vastaavan valtuuskunnan jäsenenä. Ilves luopui paikastaan 8. lokakuuta 2006 tultuaan valituksi presidentiksi. Hänen tilalleen parlamenttiin nousi Katrin Saks.


title: Toomas Hendrik Ilves

text: Yksikään vuoden 2006 Viron presidentinvaalien ehdokkaista ei onnistunut saamaan taakseen voittoon vaadittavaa kahden kolmanneksen enemmistöä parlamentin äänistä, joten presidentin valinta siirtyi valitsijamiesneuvostolle, joka valitsi presidentiksi Toomas Hendrik Ilveksen 23. syyskuuta 2006. Ilves sai äänestyksessä 174 ääntä ja hänen kilpailijansa, istuva presidentti Arnold Rüütel 162 ääntä. Voittoon tarvittiin 173 ääntä. Äänestyksessä hylättiin yksi ääni ja kahdeksan äänesti tyhjää. Kyselyjen perusteella noin 70 % kansasta olisi halunnut Ilveksen presidentiksi.


title: Toomas Hendrik Ilves

text: Viron parlamentti valitsi Toomas Hendrik Ilveksen toiselle presidenttikaudelle 29. elokuuta 2011. Ilves oli hallituspuolueiden Reformipuolueen ja Isänmaan ja Res Publican liiton sekä oppositiopuolue sosiaalidemokraattien yhteinen ehdokas. Ilves sai 73 ääntä 101:stä ja hänen haastajansa, keskustapuolueen ehdokas europarlamentaarikko Indrek Tarand 25 ääntä. Kolme ääntä hylättiin.


title: Toomas Hendrik Ilves

text: Tarand arvosteli presidentti Ilvestä presidentin roolin minimoinnista ja päätöksenteon keskittymisestä pieniin piireihin. Ilves puolestaan korosti, että perustuslain mukaan Viro on parlamentaarinen maa, jossa presidentin rooli on pieni. Ilves on arvostellut äänekkäästi Venäjän demokratiakehitystä sekä maan toimintaa Ukrainassa.


title: Toomas Hendrik Ilves

text: Ilveksen toinen presidenttikausi päättyi lokakuussa 2016. Hän aloitti vierailevana tutkijana Stanfordin yliopiston kansainväliseen turvallisuuteen ja yhteistyöhön keskittyvässä CISAC-keskuksessa vuonna 2017. Huhtikuussa 2017 suomalainen Libera-säätiö valitsi Ilveksen hallituksensa jäseneksi.


title: Toomas Hendrik Ilves

text: Ilves tapasi ensimmäisen vaimonsa, tohtori Merry Bullockin, molempien opiskellessa psykologiaa Pennsylvanian yliopistossa. Ilves ja Bullock menivät myöhemmin naimisiin ja liitosta syntyi kaksi lasta, vuonna 1987 poika Luukas Kristjan ja vuonna 1992 tytär Juulia Kristiine. Avioliitto päättyi eroon Ilveksen alettua tapailla Evelin Int-Lambotia. Pari ehti saada yhdessä tyttären Kadri Keiun vuonna 2003, mutta Ilveksen ja Bullockin avioero astui voimaan vasta vuonna 2004, minkä jälkeen Ilves solmi toisen avioliittonsa Evelin Int-Lambotin kanssa.


title: Toomas Hendrik Ilves

text: Viron presidentin kanslia tiedotti huhtikuussa 2015 presidentti Toomas Hendrik Ilveksen ja hänen vaimonsa Evelin Ilveksen eroavan. Avioeron kerrottiin astuvan voimaan 30. huhtikuuta ja päätöksen olleen parin yhteinen. Avioliiton oli arveltu jo aiemmin olleen vaikeuksissa. "Kroonika"-lehti oli julkaissut elokuussa 2014 videon, jossa Evelin Ilves suuteli vierasta miestä ja poistui tämän kanssa yhdessä tallinnalaisesta kahvilasta. Myöhemmin Evelin Ilves pyysi anteeksi toimintaansa.


title: Toomas Hendrik Ilves

text: Ilves ensin kihlautui marraskuussa 2015 ja sitten avioitui kolmannen kerran 2. tammikuuta 2016 itseään 24 vuotta nuoremman, Latvian puolustusministeriön kyberosaston johtajan Ieva Kupcen kanssa. Facebook-päivityksessään 20. toukokuuta 2016 presidentti Ilves kertoi pariskunnan odottavan yhteistä lasta, jonka on määrä syntyä syksyllä. Ieva Ilveksellä on jo ennestään kaksi lasta, poika ja tytär. Pariskunta tiedotti ensimmäisen yhteisen lapsensa, Hans Hendrikin, syntyneen 28. marraskuuta 2016.


title: Toomas Hendrik Ilves

text: Ilves tunnetaan tavastaan pitää solmion sijasta rusettia. Hän sanoo tekevänsä niin, koska hänen isällään oli samanlainen tapa.


title: Migmatiitti

text: Migmatiitti eli seoskivi on metamorfinen kivilaji, joka koostuu vähintään kahdesta kivilajista, useimmiten vanhemmasta gneissistä ja nuoremmasta graniitista. Siinä on voi olla esimerkiksi puna-harmaita tai valko-harmaita ("suonigneissi") raitamaisia kuvioita. Migmatiittia voidaan käyttää rakennuskivenä.


title: Migmatiitti

text: Suomalainen petrologi Jakob Sederholm (1863-1934) oli migmatiittien tutkija ja loi nimityksen migmatiitti vuonna 1907. Nimi pohjautuu muinaisen kreikan kieleen ja tarkoittaa sekakiveä.


title: Komposiittivideo

text: Komposiittivideo on analogisen kuvasignaalin siirtomuoto, jossa kirkkaussignaali, värisignaalit ja tahdistuspulssit on yhdistetty yhteen signaaliin. Komposiittivideosignaalin kuljettamiseen riittää siis yksi koaksiaalikaapeli. Signaali on myös helppo lähettää radioteitse, sillä pelkkä kantoaallon modulointi komposiittivideosignaalilla riittää.


title: Komposiittivideo

text: VHS-videonauhoissa signaali on tallennettuna lähes komposiittivideota vastaavassa muodossa. Se voidaankin viedä suoraan televisiolle esimerkiksi SCART-kaapelia pitkin tai signaalilla voidaan moduloida jotain VHF- tai UHF-taajuutta, jolloin voidaan käyttää antenniliitäntää.


title: Komposiittivideo

text: Komposiittivideosignaalin kuljettamiseen käytetään useimmiten keltaisilla RCA-liittimillä varustettua koaksiaalikaapelia tai SCART-kaapelia, jossa signaali lähtee pinnistä 19 ja viedään pinniin 20. Vastaavat maadoituspinnit koaksiaalikaapelin suojavaippaa varten ovat 17 ja 18.


title: Komposiittivideo

text: Komposiittivideosignaalin värikoodausta on kolmea eri tyyppiä: NTSC, PAL ja SECAM.


title: Narva Kreenholmi staadion

text: Narva Kreenholmi staadion on Viron Narvassa sijaitseva urheilustadion. Stadionin katsojakapasiteetti on 3 000. Viron jalkapallon pääsarjajoukkue Trans Narva pelaa kotiottelunsa stadionilla.


title: Matteus (nimi)

text: Matteus on miehen etunimi. Nimi on heprealaista alkuperää ja merkitsee alkukielessä Jahven lahjaa. Kristityissä maissa nimen on tehnyt suosituksi apostoli Matteus, jota pidetään myös Matteuksen evankeliumin kirjoittajana. Suomessa nimi Matteus on vuoden 2012 loppuun menneessä annettu Väestörekisterikeskuksen tietojen mukaan 418 henkilölle.


title: Matteus (nimi)

text: Matteuksen nimipäivä on aikoinaan ollut 21. syyskuuta, apostoli Matteuksen perinteisenä muistopäivänä, mutta nimi poistettiin kalenterista vuonna 1929. Kansanomaisesti päivä on ollut tunnettu nimellä "Syys-Matti" erotukseksi 24. helmikuuta vietettävästä "Talvi-Matista", apostoli Mattiaan muistopäivästä, joka nykyäänkin on Matin nimipäivä.


title: Zack Snyder

text: Zack Snyder (s. 1. maaliskuuta 1966 Greenbay, Wisconsin, Yhdysvallat) on yhdysvaltalainen elokuvaohjaaja. Hän teki läpimurtonsa elokuvaohjaajana heti ensimmäisellä elokuvallaan "Kuolleiden aamunkoitto". Sen jälkeen hän siirtyi ohjaamaan Frank Millerin sarjakuvaan perustuvaa elokuvaa "300", josta tuli suuri menestys ristiriitaisista arvosteluista huolimatta. Sen jälkeen häntä pyydettiin ohjaamaan Alan Mooren ja Dave Gibbonsin "Vartijat"-sarjakuvaan perustuvaa elokuvaa. "Watchmen" sai ilmestyessään hyviä arvosteluja ja menestyi hyvin.


title: Zack Snyder

text: Sarjakuvafilmatisoinneissaan Snyderilla on ollut tapana käyttää alkuperäistä sarjakuvaa storyboardina.


title: Archaeoraptor

text: Archaeoraptor oli fossiili, jonka uskottiin olevan linnun ja liskon välimuoto. Se kuitenkin paljastui väärennökseksi.


title: Archaeoraptor

text:
Marraskuussa 1999 National Geographic julkaisi uutisen
Liaoningin maakunnasta Kiinasta löytyneestä fossiilista, joka oli tulkittavissa liskon ja linnun välimuodoksi. Toimittaja Christopher Sloan kirjoitti, että löytö on "todellinen puuttuva lenkki monimutkaisessa ketjussa, joka yhdistää dinosaurukset lintuihin". Väitetty välimuoto sai nimekseen "Archaeoraptor liaoningensis". Paljastui, että kiinalaiset fossiilinkerääjät olivat väärentäneet sen : ruumis oli "Yanornis martini"-fossiililta, ja häntä oli peräisin microraptor zhaoianus-fossiililta.


title: Archaeoraptor

text: National Geographic sai moitteita uutisoinnista, koska vertaisarvioidut lehdet Nature ja Science olivat molemmat hylänneet "Archaeoraptor"-uutisen ja ilmoittaneet, että uutinen ei täyttänyt lehtien standardeja, koska oli syytä epäillä, että fossiilia oli käsitelty ja että se oli laittomasti salakuljetettu Utahin Monticellon dinosaurusmuseoon.


title: Blues for the Red Sun

text: Blues for the Red Sun on Kyussin vuonna 1992 julkaistu toinen studioalbumi. Se on nimetty Carl Saganin TV-sarjan "Cosmos" jakson "Blues for a Red Planet", mukaan. Albumi on yksi stoner rock-genren kantalevytyksiä. Sleepin "Holy Mountain"in ja Monster Magnetin "Spine of God"in ohella se on yksi stoner rockin pilareista.


title: Blues for the Red Sun

text: Q -lehti nimesi sen yhdeksi "kaikkien aikojen 50 raskaimmaksi albumiksi" vuonna 2001.


title: Uusiseelantilainen viittomakieli

text: Uusiseelantilainen viittomakieli (NZSL) on Uudessa-Seelannissa käytetty viittomakieli. Siitä tuli yksi maan virallinen kieli englannin ja maorin ohella huhtikuussa 2006 ja näin ensimmäinen virallisen kielen asemassa oleva viittomakieli maailmassa. Uusiseelantilainen viittomakieli muistuttaa paljon brittiläistä ja australialaista viittomakieltä, mutta se ei ole sukua amerikkalaiselle viittomakielelle. Kuten muutkin luonnolliset viittomakielet, se kehittyi kuurojen keskuudessa riippumatta puhutuista tai kirjoitetuista kielistä.


title: Uusiseelantilainen viittomakieli

text: Uusiseelantilaisessa viittomakielessä käytetään samoja kaksikätisiä sormiaakkosia kuin brittiläisessä ja australialaisessa viittomakielessä.


title: Uusiseelantilainen viittomakieli

text: Uusiseelantilainen viittomakieli kehittyi 1800-luvulla. Ensimmäinen kuurojen koulu perustettiin 1878. Viittomakielen käyttö oli oralistisen opetuksen myötä kielletty kouluissa, mutta kuurot lapset kehittivät viittomakielen salaa brittiläisen viittomakielen pohjalta, ja käyttivät sitä koulussa ja koulun jälkeen.


title: Uusiseelantilainen viittomakieli

text: Viittomakielentulkkausta käytetään jonkin verran tuomioistuimissa ja tärkeissä julkisissa tapahtumissa.


title: Jonathan Tucker

text: Jonathan Tucker (s. 31. toukokuuta 1982 Boston, Massachusetts, Yhdysvallat) on yhdysvaltalainen näyttelijä, jonka elokuvaura alkoi 1990-luvun puolivälissä. Tucker opiskeli The Thacher Schoolissa ja valmistui vuonna 2001.


title: Kazakstanin Valioliiga

text: Valioliiga ("Premjer-liga") on Kazakstanin jalkapallon pääsarja. Sarjan ensimmäinen kausi käynnistyi vuonna 1992. Sarjakausi pelataan keväästä syksyyn.


title: Aransaaret

text: Aransaaret on kolmen saaren ryhmä Irlannin länsirannikolla. Se kuuluu Galwayn kreivikuntaan. Saaret ovat Inis Mór, Inis Meáin ja Inis Óirr. Englanninkieliset nimet ovat Inishmore, Inishmaan ja Inisheer. Suurin saari on Inishmore ja sillä sijaitseva Kilronanin kylä on Aransaarien suurin asutuskeskus.


title: Aransaaret

text: Aransaaret ovat iirinkielistä aluetta. Saarten asukasluku on 1 218 (2006).


title: Aransaaret

text: Käsintehdyt Aran-villapaidat ovat peräisin saarilta. Villapaidat neulottiin aikoinaan yksilöllisiksi siksi, että jos kalastaja hukkui, pystyttiin hänet myöhemmin tunnistamaan villapaidasta.


title: Welcome to Sky Valley

text: Welcome to Sky Valley on Kyussin kolmas studio-albumi. Se julkaistiin 28. kesäkuuta 1994. Vaikka albumista käytetään tavallisimmin nimitystä "Welcome to Sky Valley" tai "Sky Valley", se on viralliselta nimeltään sama kuin bändin itsensä nimi, eli "Kyuss".


title: Welcome to Sky Valley

text: Albumi oli ensimmäinen basisti Scott Reederin kanssa. Reeder korvasi Nick Oliverin vuonna 1993 ennen albumin nauhoituksia. Albumilla bassokitaraa soitettiin ensimmäistä kertaa hieman perinteisemmin, sillä edellisillä albumeilla Oliveri oli soittanut hieman Lemmy Kilmister -vaikutteisesti, valikoivasti ja käyttäen bassoa enemmän komppikitarana. Tämä oli myös viimeinen albumi Brant Bjorkin kanssa, joka liittyi myöhemmin Fu Manchuun.


title: Welcome to Sky Valley

text: Konserteissa Tool -yhtye on soittanut coverina kappaleen "Demon Cleaner", usein yhdessä Kyuss -basisti Scott Reederin kanssa.


title: Welcome to Sky Valley

text: Albumilla jäivät vähemmälle vihaiset ja riffipohjaisemmat kappaleet, mutta albumilla on otettu vaikutteita psykedeelisestä rockista.Useimmilla albumin versioilla raidat on yhdistetty ja niistä on muodostettu neliraitainen albumi. Tämä tehtiin siksi, että kuuntelija kokisi albumin kokonaisena albumina, eikä kokoelmana kappaleita erikseen.


title: Welcome to Sky Valley

text: Neliraitaisen version kappalelista:


title: Virslīga

text: SynotTip Virslīga on Latvian jalkapallon pääsarja.


title: Virslīga

text: Sarjaan osallistuu kahdeksan joukkuetta, jotka kauden aikana kohtaavat toisensa neljästi, kahdesti kotonaan ja kahdesti vieraissa. Kauden päätteeksi viimeiseksi sijoittunut joukkue putoaa toiseksi korkeimmalle sarjatasolle 1. līgaan, jonka voittaja nousee pääsarjaan. Toiseksi viimeinen joukkue karsii 1. līgan kakkosen kanssa. Sarjakausi alkaa huhtikuussa ja päättyy marraskuussa.


title: Isänmaa (puolue)

text: Isänmaa (, lyh. I) (vuosina 2006–2018 Isänmaan ja Res Publican liitto, , lyh. IRL) on virolainen keskusta-oikeistolainen puolue, joka perustettiin 4. kesäkuuta 2006, kun konservatiivipuolueet Isänmaaliitto ja Res Publica yhdistyivät. Puolue edustaa Viron konservatiivista oikeistoa ja lukeutuu maan neljän suurimman puolueen joukkoon. Isänmaan ja Res Publican liitto muutti nimensä Isänmaaksi 16. huhtikuuta 2018. Puolueen ensimmäinen edeltäjä, Mart Laarin johtama Isänmaa-vaaliliitto voitti vuoden 1992 riigikogun vaalit.


title: Isänmaa (puolue)

text: Vuoden ajan heti puolueiden eduskuntaryhmien yhdistymisen jälkeen Isänmaan ja Res Publican liitto oli suvereenisti Riigikogun suurin eduskuntaryhmä 35 paikallaan, mutta vaaleissa sittemmin tällainen tulos ei ole realisoitunut.


title: Isänmaa (puolue)

text: Res Publica oli jo uudelleen itsenäistymisen alkuajoilta asti toiminut oikeistopuolue, mutta merkittäväksi poliittiseksi voimaksi se nousi 2001 uudistumisensa myötä. Vuoden 2003 parlamentissa sillä oli peräti 28 paikkaa. Res Publican vaalimenestyksestä taas vanha konservatiivipuolue Isänmaanliitto kärsi menettäen 11 paikkaa. Kumpikin puolue korosti länsisuuntautunutta ulkopolitiikkaa, Viron kansallisten etujen puolustustamista ja liberaalia talousoikeistolaisuutta, joten edellytykset yhdistymiselle olivat olemassa. Res Publican jäsenet olivat muutenkin lähteneet 1990-luvulla Isänmaaliiton ja Reformipuolueen listoilta mukaan vaaleihin, joten yhteistyö ei ollut uutta.


title: Isänmaa (puolue)

text: Tunne Kelam, Isänmaanliiton puheenjohtaja 2003–2005, totesi 7. huhtikuuta 2006 Isänmaaliiton verkkosivuilla, että ajatus puolueiden yhdistymisestä ei ollut uusi, "mutta se tarvitsi aikaa kypsymiseen". Isänmaaliiton oli vaikea hyväksyä yhdistymisajatusta vuoden 2003 vaalit voittaneen Res Publican kanssa. Kelam sanoi tehneensä Isänmaaliiton puheenjohtajana maaliskuun 2005 Juhan Partsin hallituskriisin aikana ehdotuksen Res Publican puheenjohtajalle puolueiden yhdistymisestä, mutta tuolloin Res Publica oli kuulemma lähinnä vain kiinnostunut säilyttämään voimaliittonsa Reformipuolueen kanssa. Aatteellinen yhteistyö vasta alkoi kehittyä tuon kevään 2005 jälkeen. Kelam korosti, että kummankin puolueen taustat olivat samanlaisia. Kumpikin olivat yhteistyössä kansainvälisesti kristillisdemokraattisten puolueiden kanssa ja kuuluivat Euroopan kansanpuolueeseen. Kummankin osapuolen tausta ulottui Viron kansallisen itsenäisyysliikkeen alkuaikoihin ja niillä oli kokemusta politiikasta pitkältä ajalta. Aatteellisesti kansalliskonservatiivisen ja oikeistolaisen politiikan jatkumon säilyttämiseksi puolueiden yhdistyminen olisi myös Viron etu.


title: Isänmaa (puolue)

text: Res Publican verkkosivuilla 4. huhtikuuta 2006 julkaistiin Isänmaaliiton ja Res Publican yhteinen julistus, jossa puolueiden ilmoitettiin muodostavan puolueen nimeltä "Erakond Eesti Eest". Julistuksessa lausuttiin näin:


title: Isänmaa (puolue)

text: Yhdistymishanke alkoi konkreettisesti edetä, kun 8. huhtikuuta 2006 Viljandissa kokoontuneen Isänmaaliiton 44-henkisen puoluevaltuuston ilmoitettiin hyväksyneen puolueiden yhdistymisen äänin 42 puolesta, 1 tyhjää ja 2 vastaan sillä ehdolla, että puolueen nimeksi tulee jokin muu kuin "Erakond Eesti Eest". Samana päivänä Res Publican verkkosivuilla ilmoitettiin, että on syntynyt "Puolue Viron Puolesta!". Samoin todettiin yhdistymisen saatettavan loppuun kesäkuuhun 2007 mennessä. Ennen tätä käytäisiin yhdistyneenä Riigikogun vaalit keväällä 2007. Pitkin huhtikuuta Res Publican verkkosivuilla ilmoitettiin yksittäisten piirien hyväksymisiä puolueiden yhdistymiselle. Res Publican Tarton piiri esitti uudeksi puolueen nimeksi Viron konservatiivista kansanpuoluetta, mutta muuten Res Publica näyttää olleen EEE-työnimen kannalla toisin kuin Isänmaaliitto.


title: Isänmaa (puolue)

text: Isänmaaliiton 354-jäseninen puoluekokous Pärnussa hyväksyi yhdistymisen Res Publican kanssa 4. huhtikuuta 2006 äänin JAA 348 - EI 13 - TYHJÄÄ 3. Samana päivänä samassa kaupungissa Res Publican 514-jäseninen puoluekokous hyväksyi yhdistymisen äänin JAA 512 - EI 1 - TYHJÄÄ 1, joista tyhjäksi katsotun äänen antaja ei ollut saapunut paikalle. Res Publican hyväksyntä puolueiden yhdistymiselle oli siis vielä yksimielisempi kuin Isänmaaliiton, vaikka tämänkin vaalitulos oli varsin yksimielinen. Samana päivänä puolueiden edustajat allekirjoittivat Isänmaan ja Res Publican liiton perustamisasiakirjan. Uusi 8700 jäseninen, 32 kansanedustajan ja 70 paikallishallinnon edustuksen omaava puolue oli syntynyt.


title: Isänmaa (puolue)

text: Yhdistymisestä syntyneen Isänmaan ja Res Publican liiton nuorisojärjestö on "Noor-Isamaa" ("Nuori-Isänmaa") sekä yleinen konservatiivinen nuorisojärjestö "Noored Konservatiivid" ("Nuoret konservatiivit").


title: Isänmaa (puolue)

text: Puolue ei menestynyt kovin hyvin vuoden 2007 parlamenttivaaleissa. Uusi yhdistynyt puolue sai 98 209 ääntä ja 17,9 % äänistä. Kun Isänmaanliitto ja Res Publica yhdistyivät, uusi puolue nousi 35 paikallaan parlamentin suurimmaksi. Vaaleissa Isänmaan ja Respublican liitto menetti 16 paikkaa saaden 19 paikkaa uuteen Riigikoguun. Äänimäärän prosenttiluku laski 14 % prosenttia. Silti puolue on vaalien jälkeen Viron parlamentin kolmanneksi suurin.


title: Isänmaa (puolue)

text: Uusi puolueliitos hävitti käytännössä Res Publican kokonaan puoluekartalta, koska pääosa Isänmaan ja Res Publican liiton äänistä osoitettiin entisille Isänmaanliiton ehdokkaille ja jäsenille. Reformipuolue tuli suurimmaksi 31 paikallaan ja Viron Keskustapuolue toiseksi 29 paikallaan. Näin ollen arveltiin, että hallituskoalitio vaihtuisi. Edellisen hallituksen olivat muodostaneet Reformipuolue, Keskustapuolue ja Kansanliitto. 5. huhtikuuta Reformipuolue, Isänmaan ja Res Publican liitto ja Viron sosiaalidemokraattinen puolue muodostivat hallituksen. Isänmaan ja Res Publican liitolla on uudessa hallituksessa viisi ministeriä 14:stä. Kuusi ministeriä on Reformipuolueella ja kolme ministeriä sosiaalidemokraateilla.


title: Oparin aarteet

text: Oparin aarteet on Kumikamelin kymmenes studioalbumi, joka julkaistiin 5. huhtikuuta 2002. Jotkin albumin kappaleet olivat totuttua raskaampia, jotka ennustelivat yhtyeen soundin muuttumista, mutta suurin osa muistutti edellisen levyn tyyliä. Tähän vaikutti levy-yhtiö, joka halusi kaupallisempaa materiaalia ja tuottaja, joka halusi raskaampaa rockia. Kappaleeseen "Oparin aarteet" tehtiin musiikkivideo.


title: Oparin aarteet

text: Sävellys ja sanoitus Koponen ja sovitus Kumikameli ellei toisin mainita


title: Alatyr (kaupunki)

text: Alatyr (, tšuvassiksi Улатӑр, "Ulatăr"), on kaupunki Sura- ja Alatyr-jokien yhtymäkohdassa Tšuvassian eteläosassa Venäjän federaatiossa, 195 kilometriä pääkaupungista Šupaškarista etelään.


title: Alatyr (kaupunki)

text: Kaupunki muodostaa itsenäisen kaupunkipiirin, ja toimii lisäksi ympäröivän 17 244 asukkaan (2010) Alatyrin piirin hallintokeskuksena.


title: Alatyr (kaupunki)

text: Kaupungin asukasluvun kehitys:


title: Alatyr (kaupunki)

text: Alatyr on yksi Tšuvassian vanhimmista kaupungeista. Se on perustettu rajalinnoitukseksi vuonna 1552 ja kaupunginoikeudet se sai vuonna 1780. Alatyr alkoi kehittyä taloudellisesti vuoden 1894 jälkeen, jolloin sen kautta kulkeva Moskovan–Rjazanin–Kazanin rautatie valmistui.


title: Alatyr

text: Alatyr (, tšuvassiksi Улатӑр, "Ulatăr", ersäksi "Rator"), on Suraan lännestä laskeva joki Keski-Venäjällä Mordvan ja Tšuvassian tasavalloissa ja Nižni Novgorodin alueella. Alatyr jäätyy marraskuussa ja vapautuu jääpeitteestä huhtikuussa. Joen varrella sijaitsee Ardatovin kaupunki Mordvassa ja Ulatărin kaupunki Tšuvassiassa. Alatyrin sivujokia ovat Rudnja ja Insar.


title: Šumerlja

text: Šumerlja (, tšuvassiksi Çĕмĕрле, "Śĕmĕrle") on kaupunki Tšuvassian tasavallassa Venäjällä. Se sijaitsee Surajoen varrella 110 kilometriä tasavallan pääkaupungista Tšeboksarysta lounaaseen. Kaupunki on Šumerljan piirin keskus, mutta ei itse kuulu sen yhteyteen, vaan muodostaa erillisen kaupunkipiirikunnan. Kaupungin kautta kulkee Moskovan ja Kazanin välinen rautatie (Šumerljan asema). Asukkaita on 30 800 (vuonna 2013).


title: Šumerlja

text: Šumerljan taajama syntyi vuonna 1916 rautatieaseman ympärille. 1930-luvulla sinne perustettiin teollisuuslaitoksia ja vuonna 1937 siitä tuli kaupunki. Nykyään siellä on kuorma-auto- ja erikoisajoneuvotehtaat, elintarvike- ja kevyttä teollisuutta. Kaupungissa toimii kotiseutumuseo.


title: Etyyliasetoasetaatti

text: Etyyliasetoasetaatin kemiallinen kaava on CHO ja rakennekaava CHCOCHCOOCH. Etyyliasetoasetaatista käytetään myös nimityksiä "asetetikkahappoetyyliesteri", "etyyliasetyyliasetaatti", "3-oksobutaanihappoetyyliesteri" ja "1-etoksibutaani-1,3-dioni".


title: Etyyliasetoasetaatti

text: Etyyliasetoasetaatti on normaaliolosuhteissa olomuodoltaan väritöntä nestettä, jolla on tunnusomainen haju. Sen moolimassa on 130,14 g/mol, sulamispiste − 45 °C, kiehumispiste 180,8 °C, suhteellinen tiheys 1,021 g/cm (vesi = 1,0 g/cm), liukoisuus veteen 2,86 g/100 ml 20 °C:n lämpötilassa, leimahduspiste 70 °C c.c., itsesyttymislämpötila 295 °C ja CAS-numero 141-97-9.


title: Etyyliasetoasetaatti

text: Etyyliasetoasetaattia valmmistetaan teollisesti pääasiassa diketeenin ja etanolin välisellä reaktiolla. Katalyyttinä prosessissa käytetään tyypillisimmin trimetyyliamiinia, trietyyliamiinia tai pyridiiniä. Yhdistettä voidaan tuottaa myös etyyliasetaatista kondensaatioreaktiolla natriumetoksidin toimiessa emäksenä. Yhdistettä käytetään pääasiassa atsovärien ja lääkkeiden synteesissä.


title: Mariinski Posad

text: Mariinski Posad (, tšuvassiksi Сӗнтӗрвӑрри, "Sĕntĕrvărri") on kaupunki Tšuvassian tasavallassa Venäjällä. Se sijaitsee Volgaan laskevan Syndyrka-joen suussa 48 kilometriä tasavallan pääkaupungista Tšeboksarysta itään. Kaupunki on Mariinski Posadin piirin keskus. Volgan rannalla on laivalaituri. Asukkaita on 10 100 henkeä (vuonna 2008).


title: Mariinski Posad

text: Sundyrin kylä tunnetaan 1600-luvulta lähtien. Vuonna 1856 siitä muodostettiin lähikylineen Kazanin läänin Tšeboksaryn kihlakuntaan kuulunut Mariinski Posadin kaupunki. Nykyään siellä on metalli- ja elintarviketeollisuutta sekä tunnettu alkoholitehdas. Kaupungissa toimii kotiseutumuseo.


title: Danny Glover

text: Daniel Lebern Glover (s. 22. heinäkuuta 1946 San Francisco, Kalifornia, Yhdysvallat) on yhdysvaltalainen näyttelijä ja elokuvaohjaaja. Glover on tunnettu muun muassa Mel Gibsonin aisaparina "Tappava ase" -elokuvissa.


title: Avara luonto (albumi)

text: Avara luonto on Kumikamelin yhdeksäs studioalbumi, joka julkaistiin 30. syyskuuta 2000. Albumi oli tyyliltään kevyempää kuin aikaisempi materiaali ja sen voisi luokitella vaihtoehtorockiksi. Vitsinä albumin kappaleet ovat aakkosjärjetyksessä. Kappaleesta "Tuomittu juntiksi" kuvattiin musiikkivideo. Kappale "Zirkus" oli nauhoitettu aikaisemmin Sirkus Idiotika -lyhytanimaatioelokuvaa varten. Albumi julkaistiin seuraavana vuonna Saksassa nimellä "Nature Sucks!", ja vastaanotto oli enimmäkseen kiittävää.


title: Avara luonto (albumi)

text: Sävellys ja sanoitus Koponen ja sovitus Koponen, Vento, Musikka, Wahlström, Kuronen ellei toisin mainita


title: 3 kitaraa

text: 3 kitaraa on suomalaisen rock-yhtye Eero ja Jussi & The Boysin vuonna 1991 ilmestynyt studioalbumi.


title: Bumerangi (sarjakuvahahmo)

text: Bumerangi, oikealta nimeltään Fred Myers on Marvel-kustantamon sarjakuvissa esiintyvä superroisto. Hahmon ensiesiintyminen tapahtui "Tales to Astonish"-lehden numerossa 81 (1965). Hahmon loivat Stan Lee ja Jack Kirby. Bumerangi ei koskaan ole ollut erityisen pahamaineinen rikollinen (luultavasti hahmon yhteneväisyyksistä toisen suositumman vihollisen Napakympin kanssa), mutta on toiminut menestyksekkäästi superroistoryhmittymissä, kuten Kahdentoista Koplassa. Hänen koodinimensä tulee miehen mestarillisesta taidosta käsitellä erilaisia bumerangeja.


title: Bumerangi (sarjakuvahahmo)

text: Suomessa Bumerangin ensiesiintyminen tapahtui Ihmesarjan numerossa 5 (1967) tarinassa "Hulk tapaa Bumerangin (osa 1/2)". Samassa tarinassa myös Hulk esiintyi ensimmäisen kerran Suomessa.


title: Bumerangi (sarjakuvahahmo)

text: Fred Myers syntyi Alice Springsissä, Australiassa. Hän kasvoi kuitenkin Yhdysvalloissa, jossa vartuttuaan ryhtyi pelaamaan baseballia. Myers oli huippuluokan syöttäjä, joka kuitenkin ajautui ottamaan lahjuksia ja järjestämään järjestettyjä otteluita. Tämän tultua ilmi, Myers potkittiin ulos kaikista suurimmista liigoista. Vailla päämäärää Myersiin otti myöhemmin yhteyttä laaja rikollisjärjestö, joka näki Myersin kyvyissä potentiaalia. Myers suostui jatkamaan rikollisia toimiaan ja järjestö varusti hänet puvulla ja laajalla bunerangiarsenaalilla. Myers ryhtyi kutsumaan itseään Bumerangiksi.